
            Π Ρ Α Κ Τ Ι Κ Ο
   (Άρθρο 40 παρ. 1 Κ.τ.Β.)

Στην Αθήνα, σήμερα, 01 Ιουλίου 2025, ημέρα  Τρίτη και ώρα 16.05΄, στην Αίθουσα «Προέδρου Γιάννη Νικ. Αλευρά» (151), συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεωργίου, με θέμα ημερήσιας διάταξης: «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Τριμηνιαίας  Έκθεσης Ιουνίου 2025, που συνέταξε το Γραφείο του Προϋπολογισμού του Κράτους στη Βουλή».
 Στη συνεδρίαση παρέστησαν ο κ. Ιωάννης Τσουκαλάς, Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης και ο κ. Άγγελος Κανάς, μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και καθηγητής Χρηματοοικονομικής του Πανεπιστημίου Πειραιώς.
 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Ακτύπης Διονύσιος, Παπασωτηρίου Σταύρος, Γκολιδάκης Διαμαντής, Ιατρίδη Τσαμπίκα (Μίκα), Κρητικός Νεοκλής, Κωτσός Γεώργιος, Πασχαλίδης Ιωάννης, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Καραθανασόπουλος Νικόλαος, Βιλιάρδος Βασίλειος, Τσακαλώτος Ευκλείδης και Βορύλλας Ανδρέας. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Επιτροπής Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, με θέμα ημερήσιας διάταξης την ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Τριμηνιαίας  Έκθεσης Ιουνίου 2025, που συνέταξε το Γραφείο του Προϋπολογισμού του Κράτους στη Βουλή. 
Στη συνεδρίαση παρίσταται ο Συντονιστής του Γραφείου Προϋπολογισμού του Κράτους στη Βουλή, ο κ. Τσουκαλάς, όπως επίσης και το μέλος της Επιστημονικής Επιτροπής, ο κ. Κανάς.
Τον λόγο έχει ο κ. Τσουκαλάς.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Ευχαριστώ, κ. Πρόεδρε. Θα ξεκινήσω με μία πολύ συνοπτική παρουσίαση της Έκθεσης. Είμαι βέβαιος ότι έχετε διαβάσει τα κύρια σημεία, ούτως ώστε να έχουμε χρόνο για να κάνετε τις ερωτήσεις. 
Ξεκινάω, λοιπόν, με τις σημαντικότερες εξελίξεις. Το ΑΕΠ για το πρώτο τρίμηνο του 2025 παρουσίασε ρυθμό αύξησης 2,2% σε σχέση με το πρώτο τρίμηνο του 2024, έναντι μέτριας ανάπτυξης στην Ευρωζώνη, της τάξεως του 1,5%. 
Πηγαίνοντας στις συνιστώσες του ΑΕΠ. Ποιες ήταν εκείνες οι συνιστώσες που διαμόρφωσαν αυτό το ρυθμό ανάπτυξης; Ήταν κατά κύριο λόγο η ιδιωτική κατανάλωση που αναπτύχθηκε για το ίδιο τρίμηνο σε ετήσια βάση κατά 1,9% και σε δεύτερο βαθμό τις εξαγωγές 2,2% συνολικά. 
Αντίστροφα, οι επενδύσεις παγίου κεφαλαίου για αυτό το τρίμηνο παρουσιάζουν μείωση της τάξεως του 3,2% και θα αναφέρουμε πιο κάτω σε ποιους λόγους οφείλεται αυτό. 
Ο πληθωρισμός παρουσιάζει ανθεκτικότητα. Καταγράφηκε για τον Μάιο στο 3,3%, ενώ και με τα τελευταία στοιχεία του Ιουνίου φαίνεται να είναι ακόμα πιο αυξημένος στο 3,6%, ενώ ανακόπηκε και η αποκλιμάκωση του πληθωρισμού τροφίμων. Μια ανησυχητική εξέλιξη φυσικά. 
Βρισκόμαστε, όπως όλοι γνωρίζετε, σε μία εποχή ραγδαίας αβεβαιότητας, μεγάλης έντασης λόγω εμπορικών εντάσεων, αλλά και των διαφόρων εστιών πολέμου που μαίνονται σε διάφορες περιοχές του πλανήτη. Θεωρούμε ότι η ελληνική οικονομία διαθέτει τις αντοχές, αλλά τελικά κατά πόσο θα επηρεαστεί εξαρτάται σε μεγάλο βαθμό από το πόσο γρήγορα θα αποκλιμακωθεί αυτή η αβεβαιότητα, κατά πόσο γρήγορα θα ξεπεραστούν αυτές οι εμπορικές εντάσεις και το κατά πόσον θα δούμε αναζωπύρωση των πολεμικών συγκρούσεων. 
Πάντως, το έτος 2025 προβλέπεται εξαιρετικά απρόβλεπτο.
Άλλες σημαντικές εξελίξεις μέσα στο τρίμηνο. Η αναβάθμιση εντός της επενδυτικής βαθμίδας από την Standard & Poor’s, η οποία ακολουθεί μια σειρά άλλων αναβαθμίσεων. Η εμπιστοσύνη που φαίνεται να προκύπτει στο ελληνικό τραπεζικό σύστημα με την αύξηση της ευρωπαϊκής παρουσίας. Εδώ κυρίως αναφερόμαστε στη συμμετοχή της UniCredit στην Alpha Bank. Αυτό δίνει μια προσδοκία για προσέλκυση νέων επενδυτικών κεφαλαίων. Και να σημειώσω για μία ακόμα φορά, όπως σχεδόν κάνω σε κάθε παρουσίαση, ότι η μείωση του χρέους, ο λόγος χρέους προς ΑΕΠ ήταν η βασική αιτία γι΄αυτή την τελευταία αναβάθμιση και πρέπει να αποτελεί βασικό στόχο της οικονομικής πολιτικής.
Στα δημοσιονομικά δεδομένα, για το τετράμηνο Ιανουαρίου-Απριλίου καταγράφεται πρωτογενές πλεόνασμα 4,9 δισ. ευρώ περίπου. Υπάρχει μια βελτίωση σε σχέση με το αντίστοιχο τετράμηνο, η οποία βέβαια εξηγείται από δύο παράγοντες. Ο ένας είναι ότι ο Φόρος Εισοδήματος Φυσικών Προσώπων παρουσιάζεται αυξημένος για αυτό το τετράμηνο, κυρίως, σε μεγάλο βαθμό, λόγω της γρηγορότερη υποβολής φορολογικών δηλώσεων και αντίστοιχα την πληρωμή του φόρου των Φυσικών Προσώπων. Σε κάποιο μικρότερο βαθμό, από την ισχυρότερη αύξηση μισθών σε σχέση με το σενάριο που παρουσιαζόταν στον Κρατικό Προϋπολογισμό του 2025. 
Επίσης, παρατηρείται αύξηση εσόδων ΦΠΑ κατά 9% στο τετράμηνο, η οποία είναι σημαντικά αυξημένη σε σχέση με την πρόβλεψη πάλι του Προϋπολογισμού του 2025, για 4.5% για όλο το έτος. Επομένως, τα φορολογικά έσοδα στην κατηγορία των έμμεσων φόρων παρουσιάζουν πολύ καλή δυναμική. 
Όπως είπα και πριν, η στήριξη του ρυθμού ανάπτυξης προήλθε κυρίως από τις εξαγωγές και την ιδιωτική κατανάλωση ενώ αντίστοιχα στις επενδύσεις παγίου κεφαλαίου παρατηρούμε αυτή τη μείωση κατά 3.2% συνολικά στον ακαθάριστο σχηματισμό κεφαλαίου. Έχουμε μεν αύξηση, αλλά αυτή οφείλεται στην αύξηση των αποθεμάτων για ένα ακόμη τρίμηνο. 
Κατά δεύτερο λόγο, η δημόσια κατανάλωση συνεισέφερε επίσης θετικά με 0,7% αύξηση ενώ οι εισαγωγές στο 2.4% αφαίρεσαν από το ρυθμό ανάπτυξης. Τώρα, στις επενδύσεις παγίου κεφαλαίου, αυτή η μείωση του 3,2%  εξηγείται ολοκληρωτικά από την μείωση στις δαπάνες για άλλες κατασκευές και στις δαπάνες για κατοικίες. Οι άλλες κατηγορίες επενδύσεων παρουσιάζουν μικρή αύξηση. Τουλάχιστον, η κύρια που μας ενδιαφέρει, μηχανολογικός και μεταφορικός εξοπλισμός, παρουσιάζει μια μικρή αύξηση της τάξεως του 0.7%. 
Σύμφωνα με τα δεδομένα που συλλέξαμε μέχρι και τον Ιούνιο του 2025 και λόγω της εξαιρετικής αβεβαιότητας που κυριαρχούσε κατά την περίοδο που τρέξαμε τις προβλέψεις μέσα από το μοντέλο που χρησιμοποιούμε, αναθεωρήσαμε ελαφρώς προς τα κάτω την πρόβλεψη για τον ρυθμό ανάπτυξης της οικονομίας από το 2,3% στο 2,2%. Εδώ, ο κύριος παράγοντας ήταν η αβεβαιότητα η οποία μπορεί να δημιουργήσει αρνητικές συνέπειες για τις ελληνικές εξαγωγές αλλά και για τις επενδύσεις, και κυρίως θα θεωρούμε ότι θα είναι έμμεσες συνέπειες μέσω της μείωσης της οικονομικής δραστηριότητας στην Ευρωπαϊκή Ένωση και την Ευρωζώνη. 
Σε κάθε περίπτωση, είναι πολύ απρόβλεπτο το περιβάλλον. Διατηρούμε επιφυλακτικότητα σε σχέση με το τι μπορεί να προκύψει μέσα στο 2025, και προφανώς αυτό το εύρος χρόνος που δίνουμε μπορεί να αλλάξει. 
Τώρα, κάποια μικρά ποιοτικά στοιχεία από την αγορά εργασίας. Το ποσοστό ανεργίας μειώθηκε και για τα δύο φύλα, σε αυτό το τρίμηνο. Πάντα συγκρίνουμε το πρώτο τρίμηνο του έτους με το προηγούμενο, με το αντίστοιχο πρώτο τρίμηνο του 2024. 
Η συνολική απασχόληση έχει αυξηθεί κατά 38.000 άτομα σε σχέση με το πρώτο τρίμηνο του 2024 οφείλεται εξ ολοκλήρου στην αύξηση της απασχόλησης των γυναικών και αφορά σε θέσεις πλήρους απασχόλησης. Στους νέους ηλικιακής κατηγορίας 15 έως 29 το ποσοστό ανεργίας μειώθηκε μεν ελαφρώς στο 18,5%  αλλά εν μέρη οφείλεται στη μείωση του ποσοστού απασχόλησης για αυτή την ηλικιακή ομάδα. Οι κενές θέσεις για αυτό το τρίμηνο έχουν αυξηθεί σε σχέση με το πρώτο τρίμηνο του 2024 και εντοπίζονται κυρίως στον τουρισμό, το λιανικό και χονδρικό εμπόριο και κατά τρίτον στη μεταποίηση. 
Σε αυτή την Έκθεση παρουσιάζουμε τα ευρήματα μιας μικρής μελέτης που έχουμε κάνει σε σχέση με την επίπτωση των δασμών που επέβαλαν οι Ηνωμένες Πολιτείες προς την Ευρωπαϊκή Ένωση και τις ελληνικές εξαγωγές κατά την πρώτη περίοδο διακυβέρνησης του Προέδρου Trump. Θα παρουσιάσουμε την πλήρη μελέτη τις επόμενες μέρες, θα αναρτηθεί στη σελίδα μας. Εδώ θέλαμε να εξετάσουμε κατά πόσο οι δασμοί που αν επανέλθουν σε κάποια υψηλά επίπεδα από την δασμολογική πολιτική των Ηνωμένων Πολιτειών θα έχουν αντίκτυπο στις ελληνικές εξαγωγές και πόσο μεγάλος μπορεί να είναι αυτός ο αντίκτυπος. Εξετάσαμε, λοιπόν, τους επιπρόσθετους δασμούς που επιβλήθηκαν κατά το 2018 - 2019 και με βάση αυτό το πείραμα εξάγουμε κάποια συμπεράσματα κατά πόσον θα επηρεαστούν οι ελληνικές εξαγωγές, αν υποθέσουμε ότι έχουμε μια αρνητική εξέλιξη, όσον αφορά τους δασμούς. Το 2024 οι εξαγωγές προϊόντων, μόνο προϊόντων όχι υπηρεσιών, προς τις Ηνωμένες Πολιτείες ήταν 2,6 δις ευρώ. 
Εδώ βλέπετε σε αυτό το διάγραμμα  τις εξαγωγές προς τις Ηνωμένες Πολιτείες με την μπλε γραμμή, ενώ με την κόκκινη γραμμή είναι οι εξαγωγές προϊόντων προς τον υπόλοιπο κόσμο. Οι άξονες έχουν άλλη κλίμακα, οπότε αν δείτε εδώ στα δεξιά που είναι οι εξαγωγές προς τις Ηνωμένες Πολιτείες ο άξονας αυτός είναι πολύ μικρότερος από τον αντίστοιχο προς τον υπόλοιπο κόσμο. 
Εδώ βλέπετε γενικότερα μια αυξητική τάση, αυτά τα στοιχεία από το 2000, παρουσιάζεται μια αρκετά δυνατή αυξητική τάση. 
Τι συνέβη το 2018; Η επιβολή επιπρόσθετων δασμών 25% σε προϊόντα χάλυβα και 10% σε προϊόντα αργιλίου που επιβλήθηκε από τις Ηνωμένες Πολιτείες ενώ το 2019 επιπρόσθετοι δασμοί επιβλήθηκαν, σε βάρος διαφόρων τομέων ελληνικών εξαγωγών. Είχαμε όμως τρεις εξαιρέσεις, καταφέραμε να εξαιρέσουμε τη φέτα, το ελαιόλαδο και τις ελιές. Αυτοί οι τρεις κλάδοι εξαιρέθηκαν από τους δασμούς, οπότε θα εξετάσουμε τώρα σε σύγκριση με αυτούς τους τρεις κλάδους που δεν υπέστησαν τους δασμούς ποια ήταν η συνέπεια  στους κλάδους εκείνους στους οποίους επιβλήθηκαν οι δασμοί. 
Κάνουμε, λοιπόν, μια εκτίμηση με ένα οικονομετρικό υπόδειγμα. Δεν θα μπω σε τεχνικές λεπτομέρειες γιατί δεν έχει και  ουσία να το εξηγήσουμε σε βάθος. 
Παρουσιάζουμε σε αυτό τον πίνακα τις επιπτώσεις για όλη την τριετία 2018 – 2021, δηλαδή στο σύνολο της τριετίας κατά πόσον επηρεάστηκαν οι εξαγωγές.
ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της ΚΟ «ΝΕΑ ΑΡΙΣΤΕΡΑ»): Ομιλεί εκτός μικροφώνου.
 Μόνο στις Ηνωμένες Πολιτείες.
  ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Οι ελληνικές εξαγωγές μόνο για τους δασμούς που επιβλήθηκαν για τις Ηνωμένες Πολιτείες, ακριβώς, δηλαδή, το  bilateral.  
Σας παρουσιάζουμε τα αποτελέσματα επτά κλάδων τα οποία είναι και τα πιο ενδιαφέροντα. Έχουμε 20 κλάδους στο σύνολο της μελέτης και σας δείχνουμε τη μέση επίπτωση, δηλαδή τη μεταβολή των εξαγωγών από το 2018 στο 2021 ανάλογα τον κλάδο. Έχουμε, λοιπόν, τέσσερις κλάδους με μείωση εξαγωγών,  παρασκευασμένα λαχανικά, αγροτοδιατροφικός τομέας, φρούτα εκτός από ελιές. 
 ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της ΚΟ «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Ομιλεί εκτός μικροφώνου, μη ακουόμενος.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):  Εκτός από ελιές.
 ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της ΚΟ «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Ομιλεί εκτός μικροφώνου, μη ακουόμενος.
 ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Για να καταγράφεται, αν θέλετε ανοίξτε το μικρόφωνο, για να μπορεί να έχει νόημα ο διάλογος στην απομαγνητοφώνηση των πρακτικών.
 ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):  Οι ελιές εξαιρέθηκαν από τους δασμούς. Η φέτα, οι  ελιές και το ελαιόλαδο εξαιρέθηκαν από τους δασμούς.
Αυτοί, λοιπόν, οι τρεις κλάδοι, χρησιμοποιούνται ως γκρουπ ελέγχου, ούτως ώστε να μπορέσουμε να εκτιμήσουμε την επίπτωση των δασμών στους υπόλοιπους κλάδους.
Τώρα είναι, αλλά τώρα συζητάμε για το 2018 – 2021, έτσι; 
Για να μην σας μπερδεύω πολύ, γιατί θέλω να το κατανοήσουμε. Προσπαθούμε να καταλάβουμε αν αντίστοιχα έμπαιναν τώρα δασμοί σε αυτά τα προϊόντα, τι θα βλέπαμε; Τι θα περιμέναμε, για να κάνουμε μία ποσοτικοποίηση, ούτως ώστε αν μπορέσουμε να στηρίξουμε κάποιους κλάδους οι οποίοι θα επηρεαστούν. 
Επομένως, στον πρώτο κλάδο, δηλαδή με τα παρασκευασμένα λαχανικά, φρούτα κτλ., μέση επίπτωση 18%. Για τα τσιμέντα και τα υδραυλικά 24%, για τα ορυκτά καύσιμα έχουμε 79% πτώση. Τα τεχνουργήματα από χάλυβα, 85% πτώση. 
Ενώ αντίστροφα παρατηρούμε αύξηση εξαγωγών σε τρεις κλάδους, στα υλικά, το αργίλιο και τα μηχανήματα.
Πολύ σωστά ρωτάτε, πώς γίνεται; 
Εξηγείται σε κάποιο βαθμό. Για παράδειγμα για τα προϊόντα αργιλίου, αυτή η αύξηση πιθανόν να οφείλεται σε αιτήματα εξαιρέσεων που ζητήθηκαν γι’ αυτά τα προϊόντα, λόγω της μειωμένης παραγωγής των Ηνωμένων Πολιτειών. 
Επίσης, θεωρούμε ότι σε κλάδους όπου υπάρχουν αρκετά κερδοφόρες επιχειρήσεις, πιθανόν να μπορέσαν να απορροφήσουν κάποιους από τους δασμούς, ούτως ώστε να μην αυξηθούν οι τιμές και να διατηρήσουν τις εξαγωγές τους. 
Σε κάθε περίπτωση από τη συνολική μελέτη αυτό που προκύπτει, είναι, ότι, υπάρχουν κάποιες αρνητικές επιπτώσεις σε κάποιους κλάδους, αλλά φαίνεται να είναι σχετικά περιορισμένος στο σύνολο των κλάδων που εξετάσαμε. 
Να κλείσω με κάποιες παρατηρήσεις σχετικά με το 2025, κάποιες θετικές και αρνητικές προοπτικές. 
Μια θετική προοπτική που μπορεί να προκύψει για την ελληνική οικονομία, είναι, μέσω της μείωσης των βασικών επιτοκίων της Ευρωπαϊκής Κεντρικής Τράπεζας. 
Ήδη είχαμε άλλη μία τον Ιούνιο του 2025. 
ΕΥΚΛΕΙΔΗΣ ΤΣΑΚΑΛΩΤΟΣ: Αυτή την άσκηση δε την κάνατε για να προβλέψετέ, τι θα είναι; 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Τι θα μπορούσε να είναι; 
Δεν είναι για να προβλέψουμε, όχι, να εξηγήσω.
 ΕΥΚΛΕΙΔΗΣ ΤΣΑΚΑΛΩΤΟΣ: Να προβλέψετε, τι θα είναι οι τωρινές αυξήσεις. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Δεν μπορούμε να προβλέψουμε με ασφάλεια, μπορούμε να πάρουμε μία τάξη μεγέθους. 
ΕΥΚΛΕΙΔΗΣ ΤΣΑΚΑΛΩΤΟΣ: Τώρα πήγατε σε άλλο θέμα.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Αυτή η άσκηση, είναι καθαρά για το τι συνέβη, τι πιστεύουμε ότι ήταν η επίπτωση των δασμών το 2018 - 2021. Αν υποθέσουμε ότι οι αντίστοιχοι δασμοί θα μπουν τώρα, θεωρούμε ότι αυτή είναι μία τάξη μεγέθους του τι μπορεί να συμβεί σε αυτούς τους κλάδους. Μέχρι εκεί φτάνουμε. 
Ναι, μία αναλογία, αλλά πάλι με επιφύλαξη πάντα, γιατί προφανώς έχουν αλλάξει πολλά, “no tails in sceguale” που λένε στα ορεινά της Αρκαδίας και στη Χίο ενίοτέ, ναι. 
Οπότε, να κλείσω με κάποιες παρατηρήσεις, για να περάσουμε και να έχουμε χρόνο για τις ερωτήσεις, μια και είμαστε λίγο πιεσμένοι σήμερα. 
Η μείωση των βασικών επιτοκίων της Ευρωπαϊκής Κεντρικής Τράπεζας, πιθανόν ενδέχεται να δημιουργήσει μια καλύτερη προοπτική σε σχέση με την πιστωτική επέκταση του τραπεζικού τομέα. Γνωρίζουμε ότι υπάρχει πολύ μεγάλη ρευστότητα στον τραπεζικό τομέα. Πρέπει να αρχίσουμε να βλέπουμε, μια πιο ισχυρή πιστωτική επέκταση. 
Η επιτάχυνση του έργου του Ταμείου και του Π.Δ.Ε., τα οποία παρουσιάζουν καθυστερήσεις, μπορούν να δώσουν και άλλη ώθηση στο ρυθμό ανάπτυξης για το 2025, όπως επίσης και η περαιτέρω ενίσχυση της φορολογικής συμμόρφωσης μέσα στο 2025, θεωρώ ότι θα έχουμε επιπλέον φορολογικά έσοδα μέσα στο 2025, γιατί είναι η πρώτη χρονιά που επιβάλλονται καθολικά τα μέτρα φορολογικής συμμόρφωσης, ίσως αυτό δημιουργήσει περαιτέρω δημοσιονομικά περιθώρια για ελάφρυνση των φορολογικών βαρών. 
	Στις αρνητικές προοπτικές φυσικά κυριαρχεί η γενικότερη διεθνής συγκυρία η οποία είναι εξαιρετικά αρνητική. Τεράστια αβεβαιότητα. Δεν ξέρουμε τι θα γίνει με τις εμπορικές εντάσεις, πότε αποκλιμακωθούν, όπως και με τις πολεμικές συρράξεις. Αυτό προφανώς αν επιδεινωθεί θα έχει αρνητικό αντίκτυπο για τις ελληνικές εξαγωγές και τις ιδιωτικές επενδύσεις. Τουλάχιστον θα μας επηρεάσει έμμεσα μέσω της επιβράδυνσης της ανάπτυξης της Ευρωπαϊκής Ένωσης. Και εδώ κλείνω κύριε Πρόεδρε. Σας ευχαριστώ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ πολύ κ. Τσουκαλά. Προτείνω να ξεκινήσουμε με ορισμένο χρόνο τα 10 λεπτά με τη δέουσα αν όχι πάντα βέβαια. Ζήτησε αν μου επιτρέπετε να προταχθεί ο κ. Καζαμίας, γιατί πρέπει να πάει σε Επιτροπή. Μετά η κυρία Ιατρίδη και προχωράμε με την κοινοβουλευτική τάξη.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ κύριε Πρόεδρε. Θα ήθελα να ευχαριστήσω τους βουλευτές που μου έδωσαν τη σειρά τους. Είχε ενδιαφέρον η παρουσίαση αυτή και η Έκθεση που τη συνοδεύει και την οποία είχαμε την ευκαιρία να την διαβάσουμε. Θα ήθελα να θέσω παρατηρήσεις και ερωτήματα σε τέσσερα κεντρικά σημεία. Αν είναι δυνατόν.
Το πρώτο αφορά τις διεθνείς εξελίξεις και το πώς αυτές έχουν επιπτώσεις ή ενδεχομένως να έχουν επιπτώσεις πάνω στην ανάπτυξη του Ακαθάριστου Εθνικού Προϊόντος της οικονομίας, δηλαδή της χώρας μας. Θα ήθελα να εστιάσω την ερώτησή μου εδώ σε δύο σημεία.
Το πρώτο σημείο σχετίζεται με τις λεγόμενες δευτερογενείς επιπτώσεις της παγκόσμιας ύφεσης που φαίνεται να έχει ξεκινήσει ως αποτέλεσμα της δασμολογικής πολιτικής του προστατευτισμού που υιοθέτησε ο Πρόεδρος Trump, πριν από τρεις μήνες περίπου. Και το ερώτημα εδώ, είναι ότι αναφέρατε στο τέλος της παρουσίασης το ενδεχόμενο - αυτό που αντιλαμβανόμαστε όλοι - ότι είναι πολύ πιθανόν να υπάρξουν δυσμενείς επιπτώσεις στην ανάπτυξη του ΑΕΠ από τα προστατευτικά μέτρα που ανακοίνωσε ο Πρόεδρος Trump. Έχουμε τη δυνατότητα υπολογισμού έστω και κατά προσέγγιση του τι επίπτωση μπορεί να έχει αυτό στην οικονομία στο βάθος του 2025 τουλάχιστον ή είναι κάτι το οποίο το γραφείο θεωρεί ότι είναι σχεδόν απίθανο αυτή τη στιγμή να υπολογιστεί λόγω του ότι θα υπάρξουν πολλαπλές επιπτώσεις που βεβαίως απαιτούν πολύ σύνθετο υπολογισμό ούτως ώστε να εκτιμηθούν;
Η δεύτερη ερώτηση του πρώτου σημείου αφορά πάλι τις διεθνείς εξελίξεις. Σε σχέση με τη μέση ανατολή. Υποθέτω ότι αναφέρεστε στο σενάριο που εμφανίστηκε στη διάρκεια της σύρραξης Ιράν - Ισραήλ του πιθανού κλεισίματος των στενών του Ορμούζ. Αυτό ήταν που είχατε στο νου σας ή υπάρχει κάτι άλλο όσον αφορά την κρίση στη μέση ανατολή που νομίζετε ότι μπορεί να έχει αρνητικές επιπτώσεις στην εξέλιξη της ελληνικής οικονομίας το 2025;
Έρχομαι τώρα στο δεύτερο σημείο. Πάλι σε σχέση με το ΑΕΠ και με την ανάπτυξη της οικονομίας.
Παρατηρούμε από τις παρουσιάσεις αυτές, τις τριμηνιαίες εκθέσεις, αλλά και από άλλες εκθέσεις στο παρελθόν, ότι η ιδιωτική κατανάλωση αλλά και η δημόσια κατανάλωση, όμως κυρίως η ιδιωτική κατανάλωση παίζει πολύ σημαντικό ρόλο στη στήριξη της αύξησης του ΑΕΠ. Το είπατε και σήμερα στην παρουσίασή σας. Την ίδια στιγμή όμως βλέπουμε ότι η πολιτική της Κυβέρνησης δίνει ιδιαίτερη έμφαση στην υπόθεση ότι ο πολλαπλασιαστής και η αύξηση του ΑΕΠ μπορεί να επέλθει κυρίως από την προσφορά και όχι από τη ζήτηση. Δηλαδή από την αύξηση των δημοσίων επενδύσεων. Κάτι το οποίο βεβαίως εξαρτάται πάρα πολύ από τα κονδύλια του Ταμείου Ανάκαμψης και ούτω καθεξής. Αυτή είναι μια παρατήρηση, αλλά σε αυτήν θα μπορούσα να προσθέσω και μία ερώτηση. Η ερώτηση μου είναι: Υπάρχει σαφής αναντιστοιχία υπέρ της ιδιωτικής κατανάλωσης στον τρόπο με τον οποίο στηρίζει την αύξηση του ΑΕΠ; Και θεωρείτε ότι αυτό θα μπορούσε να ενθαρρύνει μια μεγαλύτερη έμφαση στην αύξηση της ιδιωτικής κατανάλωσης;
	Για όσους μας παρακολουθούν, θα πρέπει να πω ότι η ιδιωτική κατανάλωση αυξάνεται και μέσα από την αναδιανομή του εισοδήματος και μέσα από τις μειώσεις κάποιων φόρων, πράγματα τα οποία η «ΠΛΕΥΣΗ ΕΛΕΥΘΕΡΙΑΣ» υποστηρίζει.  Οπότε μας ενδιαφέρει πάρα πολύ η επίπτωση που θα έχει αυτό και μια τέτοια πολιτική πάνω στην ανάπτυξη. Από την απάντηση σας νομίζω ότι θα μπορούσαμε να έχουμε μια πιο αποκρυσταλλωμένη και ποσοτικοποιημένη εικόνα. 
Η τρίτη ερώτηση μου σχετίζεται με τον πληθωρισμό. Ο πληθωρισμός στην Ελλάδα παραμένει όπως λέει και η Έκθεση, στο δεύτερο τρίμηνο του 2025, αισθητά αυξημένος σε σχέση με τον μέσο πληθωρισμό στην Ευρωζώνη. Αν θυμάμαι καλά, τα μεγέθη που παρουσιάσατε είναι ότι στην Ευρωζώνη έχουμε 1,9, ενώ στην ελληνική οικονομία ο πληθωρισμός 3, 3 και 3,6 τώρα. Δηλαδή, είναι σχεδόν διπλάσιος ο πληθωρισμός στην Ελλάδα σε σχέση με την Ευρωζώνη αυτό το τρίμηνο. Διάβασα και στην Έκθεση ότι αναφέρεται ξεκάθαρα πως ενώ ο πληθωρισμός τροφίμων έχει συγκρατηθεί, κάτι το οποίο ήταν ένα πρόβλημα σημαντικό και για τα νοικοκυριά. Ενδεχομένως παραμένει ένα πρόβλημα σημαντικό την τελευταία τριετία. Ταυτόχρονα, έχουμε πιέσεις πληθωριστικές κυρίως από την αγορά κατοικίας και από τα ενοίκια και από το Real Estate. Εδώ πάλι έχουμε μια αγορά η οποία μπορεί να μην είναι η αγορά τροφίμων, αλλά είναι μία αγορά η οποία επηρεάζει πάρα πολλά νοικοκυριά, γιατί ένας σημαντικός αριθμός ιδίως ευάλωτων κοινωνικών ομάδων νοικιάζει και δεν ιδιοκατοικεί. Οπότε, η παρατήρηση εδώ είναι ότι είναι προφανές πως απαιτείται μία ισχυρή παρέμβαση από πλευρά της Κυβέρνησης στο ζήτημα των ενοικίων και της εκτίναξης των τιμών των ενοικίων. Διότι, φαίνεται πως έχει μεγάλες πληθωριστικές επιπτώσεις σε όλη πλέον την οικονομία. Υπάρχει, δηλαδή, αυτό που λέμε no confect. Δεν είναι μόνο ότι οι τιμές των ενοικίων είναι αυξημένες, αλλά επηρεάζουν και άλλα. Υπάρχουν παράγωγα και αντίκτυπος.
Ήθελα να ρωτήσω κατά πόσο θεωρείτε ότι με την ένταση του ανταγωνισμού, γιατί αυτό είναι που λέει η Έκθεση, ότι πρέπει να ενταθεί ο ανταγωνισμός. Αυτό το ακούμε σχεδόν σαν σλόγκαν, όποτε υπάρχει πληθωρισμός. Δεν υπάρχει επαρκής ανταγωνισμός. Κατά πόσο αυτό αρκεί ή θα πρέπει να υπάρχουν άλλες παρεμβάσεις μέσα από πολιτικές και από συγκεκριμένα εργαλεία πολιτικής, ούτως ώστε να αντιμετωπιστεί αυτό το πρόβλημα. 
Η τελευταία μου ερώτηση σχετίζεται με το ζήτημα του πρωτογενούς πλεονάσματος. Και εδώ τα πρωτογενή πλεονάσματα, τα οποία για όσους μας παρακολουθούν, είναι μία πολιτική που έχει επιβληθεί στην Ελλάδα, λόγω των μνημονίων και του δημοσίου χρέους, με την οποία η «ΠΛΕΥΣΗ ΕΛΕΥΘΕΡΙΑΣ» είναι αντίθετη. Η πολιτική αυτή έχει υφεσιακές επιπτώσεις πάνω στην οικονομία. Όταν υπάρχουν πρωτογενή πλεονάσματα, αυτό σημαίνει ότι δεν κυκλοφορεί επαρκές χρήμα στην οικονομία και αυτό έχει υφεσιακή επίπτωση. Δηλαδή, μειώνει τη δυνατότητα ανάπτυξης της οικονομίας. 
Η ερώτησή μου είναι διπλή όσον αφορά τα πρωτογενή πλεονάσματα. Μπορεί το γραφείο να μετρήσει τι επίπτωση έχει το πρωτογενές πλεόνασμα στο 2,4%, που έχει ανέλθει τώρα, παρά το γεγονός ότι η Κυβέρνηση είχε αρχικά χαμηλότερο στόχο, αλλά φαίνεται πως έχει υπερβεί τους στόχους της και νομίζει μάλιστα ότι είναι πολύ καλό το ότι υπερβαίνει τους στόχους της στον τομέα αυτόν. Κατά πόσο μπορεί να μετρηθεί η επίπτωση που έχει ένα αυξημένο πρωτογενές πλεόνασμα, ένα υπερ-πλεόνασμα όπως το αποκαλούν ορισμένοι, πάνω στην ανάπτυξη της οικονομίας.
Τέλος, αν ξεπερνιέται και ο στόχος ακόμη και αυτού του υπερ πλεονάσματος, γιατί εδώ έχουμε τρομερή αύξηση από τα φορολογικά έσοδα, που ξεπερνά και τις προσδοκίες και τους στόχους της Κυβέρνησης, οι όποιοι στόχοι της Κυβέρνησης στον Προϋπολογισμό του 2025, είναι πάρα πολύ υψηλοί. Είναι ιστορικά πάρα πολύ υψηλοί. Αυτοί υπερβαίνονται, διότι υπάρχει μία τεχνολογία τώρα που μπαίνει και συμβάλλει στη μείωση της φοροδιαφυγής και οι εισπράξεις της κεντρικής Κυβέρνησης είναι τεράστιες σε σχέση με το παρελθόν και με τις αντοχές της οικονομίας, κατά την άποψή μας.
	 Σε κάθε περίπτωση, κατά πόσο αν υπάρχει υπέρβαση ενός υπερπλεονάσματος, πολλά υπέρ εδώ και δεν είναι συμπτωματικά, κατά πόσο η επιστροφή αυτών των εσόδων που υπερβαίνουν το πρωτογενές πλεόνασμα, σε αργότερο, σε πιο ύστερο χρονικό διάστημα, παραδείγματος χάρη μέσω παροχές για τα ενοίκια φέρ’ ειπείν, κατά πόσο η χρονική διάρκεια αυτή μπορεί να επηρεάσει αρνητικά την ανάπτυξη. 
Ευχαριστώ, κύριε Πρόεδρε. 	
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει η κυρία Ιατρίδη. 
ΤΣΑΜΠΙΚΑ (ΜΙΚΑ) ΙΑΤΡΙΔΗ: Ευχαριστώ πολύ, κύριε Πρόεδρε. Κυρίες και κύριοι συνάδελφοι, καταρχάς, να ευχαριστήσω τον Συντονιστή του Γραφείου Προϋπολογισμού του Κράτους στην Βουλή, καθηγητή Ιωάννη Τσουκαλά, για την πλήρη και ουσιαστική ενημέρωση που μας παρείχε για ακόμα μία φορά. 
Αυτό που θα ήθελα να επισημάνω είναι, ότι σε μία εποχή εξαιρετικής αβεβαιότητας, η οικονομία της χώρας μας παρουσιάζει μία αξιοσημείωτη σταθερότητα. Με βάση και την προηγούμενη τριμηνιαία Έκθεση που συζητήσαμε στις 7 Μαΐου, μπορούμε σαφώς να συμπεράνουμε, ότι τα βασικά μεγέθη της οικονομίας μας δεν έχουν διαφοροποιηθεί σε σημαντικό βαθμό. Παρά την αβεβαιότητα που υπάρχει λόγω των πολλών γεωπολιτικών εξελίξεων στη Μέση Ανατολή, αλλά και στη Ρωσία και την Ουκρανία, σε συνδυασμό και με την ας πούμε όχι σαφή εμπορική πολιτική της νέας Προεδρίας των Ηνωμένων Πολιτειών, είναι ξεκάθαρο, ότι η ελληνική οικονομία διατηρεί την ανοδική της πορεία. Αυτό συμβαίνει τόσο λόγω των πολύ καλών δημοσιονομικών επιδόσεων, όσο και από την εμπιστοσύνη των διεθνών επενδυτών. 
Όπως γνωρίζουμε, οι δημοσιονομικές επιδόσεις και η πορεία αποκλιμάκωσης του δημοσίου χρέους οδήγησαν τον οίκο αξιολόγησης Standard & Poor's, σε νέα αναβάθμιση του αξιόχρεου της χώρας εντός επενδυτικής βαθμίδας. Μια τέτοια εξέλιξη είναι θετική, κάτι που το βλέπουμε ήδη, όπως επισημαίνει και το Γραφείο Προϋπολογισμού του Κράτους στην Βουλή, και από την πρόσφατη αύξηση της ευρωπαϊκής παρουσίας στο ελληνικό εμπορικό τραπεζικό σύστημα. Από κει και πέρα, είναι γεγονός, ότι έχουμε αυξημένα φορολογικά έσοδα λόγω και της εκτεταμένης ψηφιοποίησης των συναλλαγών και τον καλύτερο έλεγχο που γίνεται, ενώ και το πρωτογενές πλεόνασμα του Κρατικού Προϋπολογισμού παραμένει υψηλό λίγο πάνω από τα 5 δισεκατομμύρια ευρώ. Βέβαια, την ίδια στιγμή, παρατηρούμε, ότι ο πληθωρισμός παραμένει σχετικά ανθεκτικός, γεγονός που οφείλεται στις ανοδικές πιέσεις στις δημόσιες υπηρεσίες και βέβαια στη στέγαση. 
Κυρίες και κύριοι συνάδελφοι, επειδή ήμουν και μία εκ των Εισηγητών για τον Προϋπολογισμό του 2025, την πορεία της εκτέλεσης του οποίου συζητάμε σήμερα, θα ήθελα να επισημάνω, ότι οι επιδόσεις της οικονομίας μας διαχέονται στην οικονομία, διαχέονται στους συμπολίτες μας και μάλιστα σε αυτούς που έχουν και τη περισσότερη ανάγκη. Αυτό δε θα πρέπει να το λησμονούμε, είναι ξεκάθαρο, ότι ο Προϋπολογισμός του 2025, έχει σαφές κοινωνικό πρόσημο με σειρά παρεμβάσεων που έχουμε κάνει, όπως η μείωση της φορολογίας, η μείωση των εισφορών, η ενίσχυση των εισοδημάτων, η ρύθμιση της προσωπικής διαφοράς και σειρά άλλων μέτρων που τα έχουμε αναφέρει εκτενώς. 
Πιστεύω, ότι μέχρι τώρα, η εκτέλεση του Προϋπολογισμού δείχνει, ότι είμαστε συνεπείς με τις δεσμεύσεις μας και θα συνεχίσουμε να είμαστε. Είναι προφανές, ότι έχουμε πολλές προκλήσεις μπροστά μας, γι’ αυτό και εργαζόμαστε για τη βελτίωση της διεθνούς ανταγωνιστικότητας, μέσω επενδύσεων, καινοτομίας και παραγωγικότητας της οικονομίας. Εργαζόμαστε για την ουσιαστική σύγκλιση του εισοδήματος των πολιτών της χώρας μας με τον ευρωπαϊκό μέσο όρο και τη διατήρηση ισχυρής ανάπτυξης και μετά το 2026. Γνωρίζουμε, ότι για την επίτευξη αυτού του στόχου, είναι απαραίτητο να εντείνουμε τις προσπάθειες για τις μεταρρυθμίσεις, για τη βελτίωση της αποτελεσματικότητας του δημόσιου τομέα και για την περαιτέρω απλοποίηση ρυθμιστικών πλαισίων για προσέλκυση επενδύσεων, κάτι που έχουμε ήδη κάνει, όπως για παράδειγμα με το Χρηματιστήριο. 
Λέγοντας αυτά, δεν υπονοώ ότι όλα στη Χώρα μας είναι ιδανικά, αντίθετα, αυτό που λέω είναι, ότι οφείλουμε να προσπαθήσουμε ακόμη πιο πολύ. Και πρέπει να προσπαθήσουμε, γιατί όπως είπα και πιο πριν, λειτουργούμε σε ένα παγκόσμιο καθεστώς αβεβαιότητας. Παρόλα αυτά με σύνεση και προσοχή δημιουργούμε και τον απαραίτητο δημοσιονομικό χώρο για παρεμβάσεις υπέρ των συμπολιτών μας, χωρίς να διακινδυνεύσουμε και όσα έχουμε πετύχει. 
Κλείνω με μία από τις βασικές επισημάνσεις του Γραφείου του Προϋπολογισμού του Κράτους στη Βουλή. Το Δημοσιονομικό Ισοζύγιο της Γενικής Κυβέρνησης βελτιώθηκε σημαντικά το 2024 και το Πρωτογενές Ισοζύγιο αναμένεται να διατηρηθεί θετικό και τα επόμενα χρόνια, εφόσον η οικονομία επιτυγχάνει ικανοποιητικούς ρυθμούς ανάπτυξης. Οι νέοι δημοσιονομικοί κανόνες προβλέπουν ετήσια μείωση του λόγου χρέους προς ΑΕΠ κατά μία ποσοστιαία μονάδα.
Η Ελλάδα μειώνει τον λόγο αυτό με πολύ γρηγορότερους ρυθμούς στα τελευταία χρόνια, ενώ και οι προβλέψεις της Ευρωπαϊκής Επιτροπής, περί μείωσης του χρέους για το μέλλον, είναι ευνοϊκές. 
Με λίγα λόγια, μέσα σε αυτή τη δύσκολη συγκυρία, η Κυβέρνηση προσπαθεί, με μία πολυεπίπεδη πολιτική, να μειώσει το χρέος, να χτίσει ισχυρά οικονομικά θεμέλια και κατά συνέπεια, τα αποτελέσματα αυτά να είναι ορατά και στην καθημερινή ζωή των συμπολιτών μας. Με ψυχραιμία, λοιπόν, προσήλωση και σοβαρότητα, η Κυβέρνηση, το Υπουργείο Εθνικής Οικονομίας και Οικονομικών και όλοι εμείς, προχωρούμε στην πολιτική μας και την εκτέλεση του Προϋπολογισμού του 2025, ώστε αυτά που είχαμε δεσμευτεί στους πολίτες ότι θα γίνουν, να γίνουν. 
Σας ευχαριστώ πολύ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ, κυρία Ιατρίδη. Τον λόγο θα πάρει τώρα ο κ. Τσακαλώτος.
ΕΥΚΛΕΙΔΗΣ ΤΣΑΚΑΛΩΤΟΣ: Σας ευχαριστώ.
Η πρώτη ερώτησή μου και θα με συγχωρέσετε, μπορεί να την έχω ξανακάνει, δεν το θυμάμαι, ήταν η πρόβλεψή σας, ότι ένα από τα θετικά σενάρια είναι, ότι μπορεί να μειωθούν τα επιτόκια της Ευρωπαϊκής Κεντρικής Τράπεζας. Το ερώτημά μου είναι, κατά την κρίση σας- και αυτό δεν είναι ερώτηση παγίδα, γιατί δεν ξέρω την απάντηση στην ερώτηση, με ταλαντεύει και εμένα- ότι έχουμε ψηλά επιτόκια αυτή τη στιγμή, γιατί αντιμετωπίζουμε τον πληθωρισμό ή ότι έχει αυξηθεί το πραγματικό επιτόκιο είτε γιατί οι γραμμές προσφοράς έχουν χαλάσει μετά από τον covid είτε επειδή προβλέπουμε περισσότερες αμυντικές δαπάνες ή για να αντιμετωπίσουμε την κλιματική κρίση; 
Δηλαδή, αν δεν ξέρουμε την απάντηση σε αυτή την ερώτηση- όπως καταλαβαίνετε, μάλλον τείνω ότι έχει αυξηθεί το πραγματικό επιτόκιο μακροπρόθεσμα, οπότε είμαι λίγο πιο απαισιόδοξος ότι μπορεί να κατέβει- αλλά θα ήθελα να άποψή σας, γιατί δεν είναι ότι «κόβω και το κεφάλι μου» για αυτόν τον λόγο.
Τελειώνω με δύο προτάσεις, που θα με ενδιέφεραν σε αυτές τις μικρές μελέτες που κάνετε και για επόμενες φορές. Η πρώτη είναι η μία πρόταση, που συζητήσαμε στην Ολομέλεια- μάλιστα ήταν και ο κ. Κουκουλόπουλος τότε- που είπα και είπαν και άλλοι μετά, ότι θεωρούμε ότι έχουμε πιο χαμηλούς πολλαπλασιαστές στην Ελλάδα από ότι φανταζόμαστε. Δηλαδή, με δεδομένο όλους τους πόρους που υπήρχαν μετά από τον covid και τώρα με το Ταμείο Ανάκαμψης, παρόλο που είχαμε ανάπτυξη πάνω από το 2%, σε σχέση με όλες τις δαπάνες που έχουν γίνει, μου κάνει εντύπωση, τι πολλαπλασιαστή χρησιμοποιείτε εσείς στα μοντέλα σας; 
Θα ήταν ενδιαφέρον για τη Βουλή, τι πολλαπλασιαστές έχει η Ελλάδα και αν έχω δίκιο ότι είναι χαμηλοί, ποιες είναι οι πολιτικές που αυξάνουν τον πολλαπλασιαστή, οπότε για μια δεδομένη έγκριση από την Ευρωπαϊκή Ένωση από το Πρόγραμμα Δημοσίων Επενδύσεων ή και οτιδήποτε άλλο, τι αποτέλεσμα έχει; 
Η δεύτερη ερώτηση μου ήρθε γενικώς, αλλά και σήμερα το πρωί που διάβασα το άρθρο στους Financial Times της νέας ηγέτιδας του IFS, που κάνει, ένα χρόνο μετά από το Εργατικό Κόμμα, μια ανασκόπηση της στρατηγικής του Εργατικού Κόμματος για να αυξήσει την ανάπτυξη και τελειώνει με το εξής- και το λέει «προφανές» αυτό- ότι «Αν το Εργατικό Κόμμα ήθελε να μεγιστοποιήσει την ανάπτυξη, που λέει ότι θέλει, δεν θα επέλεγε στρατιωτικές δαπάνες ή επενδύσεις για πυρηνικά υποβρύχια, θα έκανε κάτι άλλο». Άρα, το ερώτημα που μπαίνει στην Ευρωπαϊκή Ένωση με το «Rearm Europe» είναι, ποιες προβλέπετε εσείς ότι θα είναι οι συνέπειες μεταστροφής δαπανών είτε για να αντιμετωπίσουμε την κλιματική κρίση είτε για το κοινωνικό κράτος, σε εξοπλιστικά και αν αυτό προβλέπετε, όπως προβλέπω εγώ, ότι θα έχει αρνητική συνέπεια για την πραγματική οικονομία;
Ευχαριστώ πολύ. 
	ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει ο κ. Κουκουλόπουλος
	ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ: Ευχαριστώ, κύριε Πρόεδρε.
 Να υπογραμμίσω για μια ακόμη φορά ότι το Γραφείο του Προϋπολογισμού του Κράτους στη Βουλή για μια ακόμη φορά μας έχει δώσει ένα πολύτιμο εργαλείο για τη δουλειά μας, μια εξαιρετική Έκθεση, όπου κανείς μπορεί να δει με τρόπο διαχρονικό και στην εξέλιξή του  διάφορα μεγέθη που είναι καθοριστικά και θα πρέπει να τα γνωρίζει η Βουλή των Ελλήνων.
 Στην εξειδικευμένη αναφορά που έγινε στις εξαγωγές να συνεισφέρουμε μία πληροφορία που μπορεί να είναι χρήσιμη στη συνέχεια αυτών που ειπώθηκαν.  Συναντήσαμε πριν από δύο μήνες νομίζω κάπου τόσο όχι μεγαλύτερο διάστημα πάντως μια αντιπροσωπεία με επικεφαλής τον Πρόεδρό μας τον Νίκο Ανδρουλάκη το Σύνδεσμο Εξαγωγέων  Βορείου Ελλάδος και συζητήσαμε ακριβώς το ζήτημα των δασμών.
 Πρέπει να σας πω, λοιπόν, ότι το γεγονός ότι η βρώσιμη ελιά, όπως φυσικά και το λάδι και η φέτα είχαν εξαιρεθεί, πήγε παράλληλα με μια πολύ στοχευμένη, τεκμηριωμένη και επιθετική θα έλεγα πολιτική από την πλευρά των Ελλήνων εξαγωγέων της βρώσιμης αλιείας και έχουμε αποτελέσματα θεαματικά. Είμαστε πάρα πολλοί και εγώ μέσα σε αυτούς,  όλοι οι Έλληνες που λέγαμε κάθε φορά γιατί δεν μεταποιούμε το προϊόν το λάδι και όλα τα υπόλοιπα και υπάρχει μια ολόκληρη συζήτηση για το αν φεύγει και που πάει και εάν νοθεύεται  και τι γίνεται, όταν μεταποιηθεί ένα προϊόν.
Η βρώσιμη ελιά, όμως, πρέπει να σας πω ότι έχει εξαιρετικά ενδιαφέρουσα εξέλιξη, ιδιαίτερα στις Ηνωμένες Πολιτείες, όπου προσέξτε στις Ηνωμένες Πολιτείες και στον  Καναδά, έχει εκτοπίσει το προσούτο και μία σειρά αλλαντικά, αφενός μεν, γιατί το πρότυπο το διατροφικό της μεσογειακής διατροφής πουλάει, αφετέρου, γιατί η βρώσιμη ελληνική ελιά είναι πραγματικά εξαιρετικής ποιότητας. 
Αυτή τη φορά, λοιπόν, ήταν ανήσυχοι που θα τους συμπεριλάμβαναν τα μέτρα για το αν και κατά πόσο θα κρατήσουν αυτή τη θέση, γιατί έχουν αυξηθεί ιδιαίτερα οι εξαγωγές από αυτό το γεγονός που σας είπα, δηλαδή, από μία πολύ στοχευμένη πολιτική που έγινε στις αλυσίδες της πίτσας και αντικατέστησε συγκεκριμένο προϊόν από άλλες χώρες. Φυσικά και τα άλλα προϊόντα αυτά που είναι ανταγωνιστικά για τη συγκεκριμένη κατεύθυνση και εκείνα θα αντιμετωπίσουν δασμούς, όλη όμως αυτή η αντιφατικότητα, οι επιμέρους συμφωνίες ότι «εδώ χαρίζω,  εκεί χάνω τον Πρόεδρο Trump ας πούμε» δημιουργούν αβεβαιότητες. 
Έχουν κάποιες προτάσεις μέσα ο κ. Τσουκαλάς και ο κ. Γκανάς, κυρίως, για τη ρευστότητα και νομίζω ότι μας ενδιαφέρουν πάρα πολύ. Κάτι αντίστοιχο μας είπαν και οι εξαγωγείς.
Κύριε Πρόεδρε, για να περάσω σε αυτά που θέλω να πω είναι, ότι το δεύτερο που μας είπαν οι εξαγωγείς της Βόρειας Ελλάδας που ήταν και μεγάλα ονόματα της ελληνικής βιομηχανίας είναι ότι αγνοούν άπαντες το Ταμείο Ανάκαμψης, τους είναι άγνωστη λέξη και πραγματικά δεν το λέω με καμία σκανδαλοθηρική διάθεση. 
Πού έχουν πάει τα λεφτά του Ταμείου Ανάκαμψης;
Μιλάς με παραγωγούς και σου λένε «αγνοούμε» και δεν ήταν ούτε μέλη του ΠΑΣΟΚ αυτοί που συναντήσαμε ούτε  επαναστάτες κομμουνιστές. Βιομήχανοι ήταν και εξαγωγείς οι άνθρωποι και μας είπαν «Ταμείο Ανάκαμψης; τι είναι αυτό;».
 Το δεύτερο θέμα που μας εντυπωσίασε στις αναφορές τους είναι ότι συμφώνησαν ομοθυμαδόν όλοι οι συμμετέχοντες, όταν τους κάναμε το ερώτημα για την ενέργεια και είπαν με ένα στόμα όλοι μαζί «αν είχαμε έλεγχο του ενεργειακού κόστους, ναι, θα αποκτούσαμε ένα συγκριτικό πλεονέκτημα για να κάνουμε ένα μαξιλάρι ακόμα και για τους δασμούς, διότι γίνονται ολοένα και πιο δυσβάστακτοι».
 Βλέπετε ότι η ΕΒΙΚΕΝ των ενεργοβόρων βιομηχανιών έβγαλε μια ασυνήθιστα επιθετική ανακοίνωση πρόσφατα. Μου κάνει εντύπωση, κ. Πρόεδρε, ότι στις συσκέψεις που γίνονταν στο Μέγαρο Μαξίμου όταν υπήρχε έντονη ανησυχία για κλιμάκωση της κρίσης στη Μέση Ανατολή -μακάρι να την έχουμε αποφύγει οριστικά, κάθε λογικός άνθρωπος το θέλει αυτό- αλλά στην ατζέντα διαβάζουμε διαρκώς στο ρεπορτάζ ότι η Κυβέρνηση ενισχύει τη ναυτιλία και τον τουρισμό. 
Για το ενεργειακό δεν ανησυχεί; 
Όταν καταντάει πραγματικά μέγα ανταγωνιστικό μειονέκτημα για την ελληνική οικονομία κι όταν όπως είχα πει πρόσφατα στην Ολομέλεια, η Ελλάδα αδυνατεί να παρουσιάσει ένα σχέδιο προσαρμογής με το πρόγραμμα «Ενέργεια προσιτή σε όλους». Είναι μία ευρωπαϊκή προτροπή, δεν είναι Οδηγία, μια ευρωπαϊκή πρωτοβουλία πολιτικού χαρακτήρα που έλαβε σάρκα και οστά το Φλεβάρη μήνα. 
Ουσιαστικά η Meloni στην Ιταλία την έχει εφαρμόσει όταν παρακολουθούσε τις συνομιλίες μέσω κάποιων  συμπατριωτών της και την εφήρμοσε. Η Ολλανδία υπέβαλε ήδη το σχέδιο της με αποτελέσματα που είναι εξαιρετικά ενδιαφέροντα, δηλαδή συνολικά η βιομηχανία της Ιταλίας κάνει διμερή συμβόλαια με 65 ευρώ η MW γιατί έχει κάνει παρεμβατικό οργανισμό το κράτος. Αυτό που προτείνει η Ευρωπαϊκή Ένωση, να γίνουν τριμερή τα διμερή συμβόλαια τα λεγόμενα PPA’s. Η Ευρωπαϊκή Επιτροπή για πρώτη φορά μιλά για κράτος. Προτείνει να υπάρξει ενδιάμεσος φορέας κρατικός κάτι που έχει κάνει και ο Starmer στην Αγγλία, με ενδιάμεσος φορέα κρατικό, που μεσολαβεί σε αυτό το συμβόλαιο -να μην πω λεπτομέρειες- και αναλαμβάνουν κάποιες υποχρεώσεις οι βιομήχανοι να κατασκευάσουν στο μέλλον ένα μέρος ισχύος αντίστοιχης με αυτή που παράγει την κατανάλωσή τους κλπ. τα επόμενα 20 χρόνια. 
Το αποτέλεσμα είναι να έχουν εξασφαλισμένη μια τιμή 65 ευρώ όταν εμείς εδώ στους αγρότες και την αυτοδιοίκηση με τα διμερή συμβόλαια που έχει ανακοινώσει προσωπικά ο Πρωθυπουργός σε συναντήσεις των απεργών τότε αγροτών και της αυτοδιοίκησης μιλάει για ακριβώς δίπλα σε τιμές 110 – 112 ευρώ ανά MW. Καθώς το 65 με το 100 έχει χαώδη διαφορά πρέπει πολλά να γίνουν. 
Εδώ θέλω να ολοκληρώσω, δεν θέλω να καταχραστώ τον χρόνο. Θα ήθελα να εστιάσω σε ένα σημείο της Έκθεσης που έπεσε ιδιαίτερα η προσοχή μου. Να πω μια κουβέντα μονάχα ότι όλο το αφήγημα για το οποίο μίλησε και η συνάδελφος της Πλειοψηφίας νωρίτερα και όλη αυτή η αβεβαιότητα νομίζω και μια σειρά άλλα γεγονότα έχουν αρχίσει και το γκριζάρουν, που θολώνουν επικίνδυνα το βασικό Κυβερνητικό αφήγημα που βασιζόταν στα πρωτογενή πλεονάσματα, στον ρυθμό ανάπτυξης, στην μείωση ενέργειας, σε αξιολογήσεις των διεθνών οίκων και μεταρρυθμίσεις. 
Στα γρήγορα με τίτλους, κ. Πρόεδρε,  για το πρωτογενές αποτέλεσμα υπάρχει μια αβεβαιότητα. Σήμερα, μίλησε στην Επιτροπή ήσασταν παρών με τον κ. Τσακαλώτο, ήταν και άλλοι συνάδελφοι, πως θα έχουμε δημοσιονομική επίπτωση από αυτά που συμβαίνουν στον ΟΠΕΚΕΠΕ και όσο καλύτερα πάει η πρωτοβουλία του Πρωθυπουργού τόσο μεγαλύτερες θα είναι οι δημοσιονομικές διορθώσεις. Δεν είναι απλό το θέμα, έχει και δημοσιονομική διάσταση. 
Δεύτερον, ο πληθωρισμός. Έσοδα δηλαδή, ο πληθωρισμός δεν είναι εισαγόμενος όπως επίμονα ισχυριζόταν η Κυβέρνηση το προηγούμενο διάστημα. Επιμένει ο σκληρός του πυρήνας, λέτε και εσείς εύστοχες παρατηρήσεις μέσα και κάτι πρέπει να γίνει. 
Μεταρρυθμίσεις, μία πρόταση για το Γραφείο, έχουν γίνει πραγματικά; 
Το ρωτάω και εγώ δεν ξέρω την απάντηση όπως ο κ. Τσακαλώτος. Θέλω να το ψάξω αλλά επειδή σε αυτά είστε εξαιρετικά καλοί περιμένω την απάντησή σας. 
Έχουν γίνει μεταρρυθμίσεις εκτός από τα προαπαιτούμενα του Ταμείου Ανάκαμψης στην Ελλάδα; 
Εκτός από αυτά που αν εμείς τα προτείναμε στη συζήτηση με την Ευρωπαϊκή Ένωση για το Ταμείο Ανάκαμψης δεν έχει τόσο μεγάλη αξία το ερώτημα, εάν όμως ένα μέρος από αυτά μας προτάθηκε σαν προσαρμογή τότε γκριζάρει λίγο το αφήγημα. Δεν το λέμε τώρα αντιπολιτευτικά. 
Μπορεί, τελικά, η χώρα να κάνει μεταρρυθμίσεις από μόνη της σε μία σωστή κατεύθυνση; 
Είναι ένα ερώτημα πολύ σοβαρό όπως καταλαβαίνετε. 
Θα ολοκληρώσω, κύριε Πρόεδρε, με μία πρόταση προς το Γραφείο Προϋπολογισμού. Στις συγκρίσεις που κάνουμε, έχω πει πάρα πολλές φορές στην Ολομέλεια, δεν αλλάζω οπτική, ότι το κριτήριο της ευρωπαϊκής σύγκλισης είναι για εμάς ένα πολύ βασικό κριτήριο με το οποίο πρέπει να περνάμε γενικά όλες τις επιδόσεις της χώρας για να ξέρουμε λίγο πολύ πού πάμε, να είναι και μία σταθερά για την πολιτική μας συζήτηση, να έχουμε κάποια αφετηρία. Νομίζω, όμως, ότι θα είχε πολύ ενδιαφέρον, κοντά στη σύγκρισή μας με το μέσο όρο της ευρωζώνης να δούμε σύγκρισή μας με τις χώρες που έχουν περίπου ίδια αφετηρία. Τι νόημα έχει να λέμε ότι εμείς έχουμε 0,3 ή 0,5 παραπάνω ανάπτυξη από τη Γερμανία, τη Γαλλία, χώρες που είναι σε τελείως άλλο επίπεδο, ενώ εάν συγκριθούμε με μια ομάδα 10 - 12 χωρών, που είμαστε λίγο ως πολύ κοντά στο κατά κεφαλήν ΑΕΠ - όχι στις μονάδες αγοραστικής δύναμης - νομίζω ότι αυτές οι χώρες τρέχουν γρηγορότερα από εμάς. Αυτό νομίζω πρέπει να είναι ένα εργαλείο το οποίο σιγά σιγά. Το προτείνω στο Γραφείο του Προϋπολογισμού, σε επόμενες τρίμηνες εκθέσεις να το πλησιάσουν. Δε λέω να φύγουμε από την παραδοσιακή σύγκριση του μέσου όρου της Ευρωπαϊκής Ένωσης, αλλά καλό θα ήταν να το δούμε και στα δύο, γιατί είμαστε μια ομάδα χωρών που τρέχουμε να φτάσουμε τους πιο αναπτυγμένους και έχω τη βεβαιότητα ότι τρέχουμε λιγότερο από τις υπόλοιπες χώρες. Ξεκινώντας από τη Βουλγαρία και τη Ρουμανία και πηγαίνοντας στην Τσεχία και τη Σλοβακία, θα δούμε ότι δεν είναι τόσο καλό. Αυτό δεν το λέω για να κάνουμε μίζερες κριτικές. Έχει μεγάλη σημασία να υπάρχει ένας ρεαλισμός στη χώρα, να ξέρουμε πού ήμασταν, πού πάμε κι εάν εξαντλούμε ή όχι τις δυνατότητές μας. 
Ευχαριστώ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Ευχαριστώ, κύριε Κουκουλόπουλε.
Τον λόγο έχει ο κύριος Μαμουλάκης.
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:  Ευχαριστώ, κύριε Πρόεδρε.
Δράττομαι της ευκαιρίας να συνεχίσω από εκεί που το άφησε ο συνάδελφος κύριος Κουκουλόπουλος από το ΠΑΣΟΚ, γιατί, πραγματικά, ήταν από τα ζητήματα τα οποία έχουμε συζητήσει και σε επίπεδο Κοινοβουλευτικής Ομάδας στον ΣΥΡΙΖΑ. Εννοώ, δηλαδή, ότι ακούμε πολλές συγκρίσεις τα τελευταία 6,7 χρόνια πλέον από την Κυβέρνηση του κυρίου Μητσοτάκη, συγκρίσεις που αφορούν τη χώρα μας εν συναρτήσει με άλλες χώρες. Για να είναι, όμως, οι συγκρίσεις, και ειδικά στο οικονομικό πεδίο, ευκρινείς, αληθείς και όχι επίπλαστες, πρέπει, πράγματι, να συγκρίνουμε ομοειδή αντικείμενα και, εν προκειμένω, ομοειδή υποκείμενα και εν προκειμένω χώρες οι οποίες έχουν χαρακτηριστικά πληθυσμιακά, δημοσιονομικά και γεωγραφικά - θα αναφερθώ στις βαλκανικές χώρες και τις χώρες του Visegrand. Είναι στοιχεία τα οποία είναι στη σωστή κατεύθυνση. Εάν θέλουμε πραγματικά να συνδεθούμε και να δούμε πού πηγαίνουμε ως χώρα - θα αναφερθώ πιο συγκεκριμένα στους ρυθμούς ανάπτυξης που αναφέρονται στις τετραμηνιαίες εκθέσεις - είναι σημαντικό να συγκρίνουμε αυτή την εικόνα. Το να συγκρίνουμε χώρες οι οποίες έχουν διαφορετικά χαρακτηριστικά στην οικονομία, άλλα μεγέθη στην ίδια τους την οικονομία, με την Ελλάδα και ειδικά στους ρυθμούς ανάπτυξης, αντιλαμβάνεστε ότι αυτό δεν είναι και τόσο ευκρινές και αληθές. 
Γιατί το λέω;
 Παράδειγμα, όταν συγκρίνουμε την Ελλάδα π.χ. με τη Γερμανία είναι σα να συγκρίνουμε αντίστοιχα την Αλβανία με την Ελλάδα. Ξέρετε ποιος είναι ο ρυθμός ανάπτυξης της Αλβανίας αυτή τη στιγμή; 
Εκρηκτικός, ισχυρός διψήφιος. Άρα, το λέω ως παράδειγμα για να καταλάβουμε ότι πρέπει να τα βάλουμε σε μια σωστή βάση, αφού συζητούμε και ήδη μια καθαρά τεχνοκρατικής αντίληψης συζήτηση που διέπει το Κοινοβούλιο και συγκεκριμένα την Επιτροπή μας. Το ξεκινάω, λοιπόν, από εκεί και είναι και μια παρότρυνση, ενδεχομένως και νουθεσία υπό αυτή την έννοια, το κρίνουν, βέβαια, και οι κατάλληλοι ομιλούντες που παρουσιάζουν τις εκθέσεις αυτές σε ετήσια και τετραμηνιαία βάση.
Επιτρέψτε μου στη δική μου τοποθέτηση να εδράσω τη συλλογιστική μου σε τρεις βασικούς πυρήνες. Ο πρώτος αφορά κάτι που το τονίζουμε με κάθε έμφαση όλα αυτά τα χρόνια και το έχει αποδεχθεί, βέβαια, και η Κυβέρνηση, αλλά, δυστυχώς, δεν βλέπουμε αποτελέσματα και αναφέρομαι στο ισοζύγιο τρεχουσών συναλλαγών. Ο ελέφαντας, πραγματικά, στο δωμάτιο. 
Η κατάσταση επιδεινώνεται έτι περαιτέρω. Στο παρελθόν είχαμε μια εικόνα για το πού βρίσκεται αυτή τη στιγμή το ισοζύγιο τρεχουσών συναλλαγών και εν προκειμένω στο πρώτο τετράμηνο του 2025. Η εικόνα που εμείς προσλαμβάνουμε, είναι εικόνα εξόχως επικίνδυνη για την οικονομία. Ανοίγει συνεχώς αυτό το κλάσμα, ανοίγει συνεχώς η κατάσταση σε σημείο που βεβαίως και συνεπικουρούμενο και από τις εξελίξεις που υπάρχουν διεθνώς, φαίνεται ότι διέπει μια ετεροβαρύτητα στη δημοσιονομική επίπτωση για την Ελλάδα και αυτό είναι κάτι κρίσιμο. Θα ήθελα λοιπόν εν είδει και ερώτησης, να μας αποτυπώσετε πώς εσείς εκτιμάτε την κατάσταση ως έχει και το κυριότερο πώς βλέπουμε να κλείνει το 2025. 
Ο δεύτερος πυρήνας της σκέψης και πυλώνας της δικής μου τοποθέτησης που θα καταλήξει και σε ερώτημα, είναι οι επενδύσεις παγίου κεφαλαίου. Είδα τον πίνακα, μελετήσαμε και την Έκθεση τις προηγούμενες ημέρες. Επενδύσεις παγίου κεφαλαίου που μέχρι πρότινος ήταν το επικοινωνιακό και όχι μόνο πρόταγμα της Κυβέρνησης, ότι υπάρχει μία έντονη οικονομική κινητικότητα στις επενδύσεις. Βλέπουμε λοιπόν τώρα ακριβώς το ανάποδο. Βλέπουμε τώρα μια υποχώρηση, ανησυχητική κατά την άποψή μου και επειδή είμαι και στον χώρο των κατασκευών πάνω από 20 χρόνια και γνωρίζω ότι το γε νυν έχον της κατάστασης και στο real estate, αλλά κυρίως στις κατασκευές, έχουμε μια άτακτη υποχώρηση το οποίο θεωρώ ότι ουσιαστικά θα συμπαρασύρει και τις κατοικίες γενικότερα. Δυστυχώς όχι το κόστος στη μίσθωση που παραμένει δυσβάσταχτο, αλλά σε ένα κλείσιμο ενός κύκλου στην κατοικία ο οποίος είχε και χαρακτηριστικά φούσκας. Το λέω όμως για τις κατασκευές, μείον 9,2%, δηλαδή σχεδόν διψήφιο ποσοστό μέσα σε ένα πολύ μικρό διάστημα ενός τετραμήνου και όχι μόνο οι κατασκευές σχεδόν το σύνολο.
Επίσης, έχουν υποχωρήσει οι άμεσες ξένες επενδύσεις διότι ότι ήταν να αποκτηθεί ενδεχομένως στρατηγικά απεκτήθη και εδώ υπάρχει ένα τεράστιο ζήτημα αφελληνισμού της οικονομίας μας, που θα το συζητήσουμε και περαιτέρω, αλλά κυρίως στο ζήτημα αυτό και βέβαια τι κάνουμε χωρίς τους βαρβάρους, που λέει και ο ποιητής τι κάνουμε χωρίς το RRF, το οποίο είναι μεγάλο ζήτημα πού κατευθύνθηκαν οι πόροι και νομίζω, ότι αυτό θα απασχολήσει ποικιλοτρόπως την ελληνική πολιτική σκηνή, οικονομική και όχι μόνο, αλλά κυρίως το RRF θα κλείσει, θα πάρει μια παράταση, αλλά όπως και να έχει το μεγάλο τμήμα του έχει απορροφηθεί, έχει κατευθυνθεί.
 Άρα, σίγουρα ενισχύθηκε η ανάπτυξη, ενισχύθηκε η κινητικότητα της ίδιας της ελληνικής οικονομίας τα τελευταία 3, 4 χρόνια, λόγω του Ταμείου Ανάκαμψης και Ανθεκτικότητας, έστω κι αν στρεβλώς διοχετεύθηκαν οι πόροι, αλλά είχε μια θετική επίπτωση δεν θέλουμε να το μηδενίσουμε αυτό. 
Τι θα συμβεί λοιπόν τώρα; 
Ποια είναι τα προληπτικά μέτρα που σκέφτεται το οικονομικό επιτελείο να λάβει, εις τρόπον ώστε να μην αντιμετωπίσουμε μια τεράστια κοιλιά που θα χτυπήσει βέβαια και στα ίδια τα νούμερα, τα ίδια τα στοιχεία τα οποία προτάσσουμε και σίγουρα και στη σχέση χρέους ΑΕΠ διότι αυτό συνιστά και μια συρρίκνωση του ΑΕΠ, οιωνοί συρρίκνωση του ΑΕΠ όταν θα απεμπολήσουμε τόσους πολλούς πόρους όπως οι πόροι του ταμείου ανάκαμψης. Άρα, είναι ερώτημα εδώ κ. Τσουκαλά όπως αντιλαμβάνεστε, ποιος είναι ο προγραμματισμός γύρω από το ζήτημα αυτό.
Πάμε στο τρίτο και τελευταίο, τον πεισματάρικο πληθωρισμό, ένας πληθωρισμός ο οποίος πράγματι κινείται στις τάξεις του 3,3% σε αντίθεση με τις προβλέψεις, οφείλω να το πω αυτό. Έχω καταγράψει τις προβλέψεις που υπήρχαν το προηγούμενο διάστημα. Ένας πληθωρισμός ο οποίος την ώρα που η αγοραστική δύναμη των Ελλήνων πολιτών βρίσκεται εκεί που βρίσκεται και με ένα πεισματάρικο πληθωρισμό, νομίζω ότι δημιουργεί πολλές εύλογες ανησυχίες για την ίδια την οικονομία και κυρίως την ανταγωνιστικότητα αυτής της οικονομίας, διότι όπως καλά γνωρίζετε η ελληνική οικονομία είναι μια μικρή οικονομία. Οι ισχυροί οικονομικοί δρώντες σε όλα τα πεδία αυτής, στην ενέργεια, στα καύσιμα, στη διύλιση, στις υπεραγορές τροφίμων, σε όλα τα πεδία, είναι ελάχιστοι. Είναι τρεις τέσσερις ή πέντε. 
Αυτό, όπως αντιλαμβάνεστε, νομοτελειακά οδηγεί σε μια καρτελοποίηση της αγοράς. Δεν σας κρύβω ήρθα μόλις, πριν τη συνάντησή μας, εδώ από τον εμπορικό σύλλογο Αθηνών, που αν μη τι άλλο αντιλαμβάνονται οι άνθρωποι μέσα του συλλόγου, είναι η καρδιά της πραγματικής οικονομίας, αυτά που μου εξέθεσαν είναι σε συνάρτηση και σε εναρμόνιση με αυτά που σας παραθέτω και εγώ. Έχουν τεράστια ζητήματα με τη συρρίκνωση του ίδιου τους τζίρου, με τον αθέμιτο ψηφιακό ανταγωνισμό, προερχόμενο εκ Κίνας και υπάρχει τεράστιο ζήτημα με το τελωνείο. Τα by pass προϊόντα που έρχονται μέσω Ολλανδίας, χωρίς να αφήνουν κάτι στην ελληνική οικονομία, διότι φορολογούνται έξωθεν της Ελλάδος. Η έλλειψη πρόσβασης στη χρηματοδότηση, που το αναφέρουν και οι προηγούμενοι, το ξέρετε πολύ καλά δυστυχώς τα αυστηρά bankable κριτήρια που επιβάλλουν οι τράπεζες, οι τέσσερις πέντε τράπεζες, που ειρήσθω εν παρόδω δεν ξεχνάμε ότι τις διεσώσαμε εις τριπλούν με πολύ κόπο και μόχθο ο ίδιος ο ελληνικός λαός, φαίνεται τώρα ότι αδιαφορούν πραγματικά προκλητικά και με μια αποικιοκρατική νοοτροπία δημιουργούν συνθήκες έντονης κοινωνικής σύγκρουσης πια. Όλος ο κόσμος ο εμπορικός, η μικρομεσαία επιχειρηματικότητα που αριθμεί 800.000 και πλέον επιχειρήσεις, δεν έχουν πρακτικά πρόσβαση ακόμα και τώρα. Ακόμα και η νομοθέτηση των μικροπιστώσεων, το οποίο οφείλω να πω ότι από το 2018 το οικονομικό επιτελείο του τότε ΣΥΡΙΖΑ έχει ωριμάσει, ήρθε τελικά σε νομοθέτηση το 2020, πήρε σάρκα και οστά μετά από τέσσερα χρόνια και ακόμα και τώρα δεν έχει στην πράξη μπει στην πραγματική οικονομία. 
Πολλά, λοιπόν, τα παράπονα. Τα συνδυάζω, γιατί τα έχω και πρόσφατα από τους ανθρώπους που μόλις λίγες ώρες πριν ήμουν. Για τα εμπορικά μισθώματα αντιλαμβάνεστε το τι συμβαίνει με τη στέγη. Είναι αδιανόητο αυτό στην πατρίδα μας να έχουμε το 40% και πλέον των φόρων που έχει ένα νοικοκυριό και μια μικρομεσαία επιχείρηση. Είναι και τα νοίκια, δεν το έχουμε συζητήσει εκτενώς, της επαγγελματικής χρήσεως που έχουν την δαμόκλειο σπάθη της τριετίας και αλλάζουν άρδην προς τα πάνω φυσικά οι τιμές.
  Δεν θέλω όμως να καταχραστώ τον χρόνο. Μένω στους τρεις καίριους πυλώνες. Επαναλαμβάνω, ισοζύγιο τρεχουσών συναλλαγών, δεύτερον επενδύσεις παγίου κεφαλαίου και τρίτον ο ισχυρός ανοδικός πληθωρισμός. Ευχαριστώ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει ο κ. Βιλιάρδος.
Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Παπασωτηρίου Σταύρος, Γκολιδάκης Διαμαντής, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κρητικός Νεοκλής, Κωτσός Γεώργιος, Λεονταρίδης Θεόφιλος, Πασχαλίδης Ιωάννης, Σιμόπουλος Ευστράτιος (Στράτος), Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Καραθανασόπουλος Νικόλαος, Βιλιάρδος Βασίλειος, Τσακαλώτος Ευκλείδης, Βορύλλας Ανδρέας και Καζαμίας Αλέξανδρος.

ΒΑΣΙΛΕΙΟΣ ΒΙΛΙΑΡΔΟΣ: Ευχαριστώ πολύ, κύριε Πρόεδρε. Αφού σας ευχαριστήσουμε για την παρουσίαση σας κύριε Τσουκαλά, θα θέλαμε να ξεκινήσουμε από μία πρόσφατη αναφορά σας, σύμφωνα με την οποία υπολογίζεται την παραοικονομία αφαιρώντας από το σύνολο της ιδιωτικής κατανάλωσης τα δηλωθέντα εισοδήματα των Ελλήνων. Δηλαδή, από τα 151 δισ. τα 110 δισ., οπότε η παραοικονομία είναι 41 δισ. κατά την άποψή σας και άρα οι διαφυγόντες φόροι της τάξεως του 29% του ΑΕΠ μας στα 12 δισ. περίπου. Μια αντίστοιχη δήλωση είχε κάνει στο παρελθόν ο Διοικητής της Τράπεζας της Ελλάδος, την οποία είχαμε χαρακτηρίσει από τότε εξαιρετικά ατυχή. Μεταξύ άλλων, επειδή όλοι οι διεθνείς οργανισμοί λένε ότι δεν είναι τόσο απλή και τόσο εύκολη η μέτρηση της παραοικονομίας.
 Με βάση τώρα μια ανάλυση της Eurobank, την οποία ευχαρίστως θα την παραδώσουμε αν θέλετε, υπάρχουν τουλάχιστον οι εξής δύο παράμετροι που πιθανόν εμφανίζουν την παραοικονομία μεγαλύτερη από όσο πραγματικά είναι. Πρώτον, για να φτάσει το μέγεθος της κατανάλωσης που δημοσιοποιεί η ΕΛΣΤΑΤ, εκκινώντας από το μέγεθος της κατανάλωσης που δηλώνουν τα νοικοκυριά, προσθέτει την ανάλωση στεγαστικών υπηρεσιών. Το γνωρίζετε. Δηλαδή, τα έσοδα που λαμβάνουν τα νοικοκυριά από την ενοικίαση κατοικιών και το αντίστοιχο των ενοικίων για τα νοικοκυριά που ιδιοκατοικούν τα λεγόμενα τεκμαρτά ενοίκια. Το μέγεθος αυτό αντανακλάται στο λειτουργικό πλεόνασμα των νοικοκυριών, που όπως φαίνεται κυμαινόταν τα προηγούμενα έτη μεταξύ 10 και 20 δισ., ενώ την τελευταία πενταετία έχει περίπου σταθεροποιηθεί στα 13 δισ., που επομένως θα έπρεπε να αφαιρεθούν. 
Δεύτερον, η κατανάλωση που βασίζεται σε νέες, δηλαδή σε επιπλέον έναντι του προηγούμενου έτους καθαρές ληξιπρόθεσμες οφειλές προς το δημόσιο. Εδώ πρόκειται για φόρους και εισφορές επί επίσημου εισοδήματος εσόδων και εργασίας, άρα όχι για προϊόντα παραοικονομίας, που όμως τα διακρατούν και τα διαχειρίζονται επιχειρήσεις και νοικοκυριά. Λογικά, λοιπόν, θα έπρεπε να αφαιρεθεί και αυτό το ποσόν από τα 41 δισ. που αναφέρατε. Παρακαλώντας σας να ελέγξετε την επίδοση και των δύο παραπάνω παραμέτρων στην παραοικονομία, ενημερώνοντάς μας όταν θα μπορέσετε, όχι απαραίτητο.
 Υπάρχει όμως και κάτι ακόμη σε σχέση με το πραγματικό μέγεθος της παραοικονομίας και όχι μόνο που θα θέλαμε επίσης να μας πείτε την άποψή σας. Οι τουριστικές δαπάνες. 
Ειδικότερα, η κατανάλωση των τουριστών πρέπει να καταγράφεται στις εξαγωγές υπηρεσιών, επειδή προέρχεται από μη κατοίκους, σύμφωνα με την ίδια μελέτη αλλά και έτσι είναι. Εάν όμως μέρος της καταγράφεται ως κατανάλωση των νοικοκυριών, όπως έχει υποστηριχθεί, η τελευταία θα διογκώνεται και θα φαίνεται αρνητική η αποταμίευση. 
Σε αυτό δώστε την προσοχή σας, αρνητική αποταμίευση, κάτι που θα εμφάνιζε την παραοικονομία επίσης μεγαλύτερη από όσο είναι. 
Εν προκειμένω, έχουμε τις εξής παρατηρήσεις. Πρώτον, η αποταμίευση των ελληνικών νοικοκυριών είναι πράγματι αρνητική μετά το 2011, που εδραιώθηκε η μονοκαλλιέργεια του τουρισμού, με εξαίρεση μόνο την περίοδο της πανδημίας, με την Ελλάδα να είναι η μοναδική χώρα της Ευρωπαϊκής Ένωσης που συμβαίνει κάτι τέτοιο. 
Είμαστε η μοναδική χώρα με αρνητικές αποταμιεύσεις. 
Δεύτερον, ο ρυθμός ανάπτυξης της οικονομίας μας στηρίζεται σε πολύ μεγάλο βαθμό στην ιδιωτική κατανάλωση, γεγονός που είναι δυσανάλογο με τα εισοδήματα των Ελλήνων, που μειώνονται συνεχώς και επομένως μας φαίνεται πολύ παράδοξο. 
Τρίτον, γενικότερα η ιδιωτική κατανάλωση αποτελεί πια το μακράν μεγαλύτερο συντελεστή του ΑΕΠ μας σε αντίθεση με άλλες χώρες. 
Τέταρτον, η μέση κατά κεφαλή τουριστική δαπάνη στην Ελλάδα είναι υπερβολικά χαμηλή, έτσι όπως δηλώνει η ΕΛΣΤΑΤ και ξεκάθαρα πολύ κάτω του κόστους παροχής της. Είναι ξανά πτωτική, στα 573 ευρώ το 2024, παρά τον πληθωρισμό, όταν στην πάνφθηνη Τουρκία είναι περίπου 1.000 δολάρια, ενώ στην Πορτογαλία και στην Ισπανία, που υπολογίζουν το κέρδος από τις υπηρεσίες αυτές στο 20% και επομένως το κόστος περί τα 1.000 ευρώ, πάνω από 1.200 ευρώ η τουριστική δαπάνη. 
Ενδεχομένως, λοιπόν, να μη γίνεται σωστή εγγραφή των τουριστικών δαπανών από την ΕΛΣΤΑΤ, με αποτέλεσμα να είναι υψηλότερη η μέση τουριστική δαπάνη, να διογκώνεται το μέγεθος της παραοικονομίας, να αυξάνεται τεχνητά το ΑΕΠ μας λόγω υψηλότερης ιδιωτικής κατανάλωσης από την πραγματική, καθώς, επίσης, να είναι χαμηλότερος ρυθμός ανάπτυξης και το έλλειμμα τρεχουσών συναλλαγών από αυτά που αναφέρονται. 
Θερμή παράκλησή μας, λοιπόν, να ερευνηθούν τα παραπάνω. Δεν περιμένουμε καμία απάντηση άμεσα ή να μας πείτε, εάν μπορείτε, που κάνουμε λάθος εμείς ή η μελέτη της Eurobank. 
Στην παρουσίασή σας έως τώρα, ο ρυθμός ανάπτυξης μας είναι στο 2,2% έναντι  1,6% του μέσου όρου της Ευρωπαϊκής Ένωσης, κάτι που δεν είναι καθόλου εντυπωσιακό αφού εμείς έχουμε χάσει περίπου 40 δις πραγματικό ΑΕΠ σε σχέση με το 2008 ενώ όλες οι άλλες χώρες έχουν μεγάλες αυξήσεις έκτοτε, με τη Ρουμανία, για παράδειγμα, να το έχει σχεδόν διπλασιάσει. 
Ακόμη χειρότερα, η ανάπτυξή μας στηρίζεται σχεδόν αποκλειστικά ή κατά 1,9%  στην ιδιωτική κατανάλωση και κατά 4,1% στα αποθέματα, όπου εσείς αναφέρετε ότι αποτελούν το σύνολο του σχηματισμού παγίου κεφαλαίου, εάν διάβασα καλά ή αν το θυμάμαι καλά. Αντίθετα, οι παραγωγικές επενδύσεις ήταν αρνητικές κατά 3,2%, παρά το ότι ήταν σταθερά χαμηλότερες σε σχέση με τα άλλα κράτη της Ευρωπαϊκής Ένωσης, ενώ ο μέσος όρος της Ευρωπαϊκής Ένωσης είναι σήμερα στο +1,7%. 
Επίσης, αρνητικός είναι το τελευταίος συντελεστής του ΑΕΠ μας, το εμπορικό ισοζύγιο. Μαζί, δε, με το έλλειμμα τρεχουσών συναλλαγών στο τετράμηνο, που εκτοξεύτηκε στα 6,6 δισ., πλησιάζουν στην κρίσιμη εποχή το 2006 – 2010, όπου και εμείς πιστεύουμε ότι εκείνη την εποχή δεν είχαμε τόσο κρίση δημόσιου χρέους όσο κρίση ισοζυγίου. 
Αυτό που προβληματίζει, επιπλέον, είναι το από που προέρχεται η ιδιωτική κατανάλωση, παρά τους μισθούς πείνας, την υπερφορολόγηση και την ακρίβεια, πόσο μάλλον όταν αυξάνονται σταθερά οι εισοδηματικές ανισότητες, με την απόδοση κεφαλαίου να έχει μεν επανέλθει στα προ μνημονίων επίπεδα, όπως τα ακίνητα. 
Ενδεχομένως, οι περισσότεροι Έλληνες πουλούν τα σπίτια τους και καταναλώνουν τις αποταμιεύσεις τους για να επιβιώσουν, ενώ η απόδοση του κεφαλαίου αυξάνεται από την αισχροκέρδεια των καρτέλ, από την κερδοσκοπία με τους πλειστηριασμούς, από το Airbnb, από τη χρυσή βίζα κ.λπ.. 
Σε σχέση με την ανάλυσή σας για την επίδραση των δασμών Trump στο εξωτερικό εμπόριο, συμφωνούμε, όπως και για την έμμεση στην Ευρώπη. 
Αυτό που θα πρέπει όμως να διεκδικηθεί είναι η μεταφορά παραγωγής στην Ελλάδα, είτε από την Ευρώπη είτε από την Κίνα, σημειώνοντας πως είναι αρνητική η μεταφορά της έδρας της Metlen στο Λονδίνο, ενώ πρόκειται για μία ακόμη μεγάλη εταιρεία που ενώ έχει ευνοηθεί από την Ελλάδα την εγκαταλείπει, κάτι που είναι εξαιρετικά ανησυχητικό. 
Εκτός αυτού, ενώ η Metlen παράτησε την ΕΛΒΟ θέλει σήμερα να επωφεληθεί από τις κρατικές ενισχύσεις στα εξοπλιστικά, γεγονός που, κατά την άποψή μας, αποτελεί τον ορισμό της απληστίας. 
Σε σχέση με τις προτάσεις σας για την αύξηση της ανταγωνιστικότητας της ελληνικής οικονομίας, εμείς έχουμε αναφερθεί εκτενώς στο πρόγραμμά μας. Μεταξύ άλλων, στην απαιτούμενη αύξηση της βιομηχανικής παραγωγής και ειδικά στην αμυντική βιομηχανία, για την οποία αποτελούν μεγάλη ευκαιρία το Rearm Europe και το SAFE. Άλλωστε, χωρίς ανάπτυξη της βιομηχανίας δεν πρόκειται να αυξηθεί η παραγωγικότητα της εργασίας, το μεγαλύτερο ίσως πρόβλημά μας, η οποία είναι απαραίτητη για την άνοδο των μισθών, κάτι που δε μπορεί να συμβεί στον τουρισμό, η παραγωγικότητα εργασίας του οποίου, όπως γνωρίζουμε όλοι, είναι καταστροφική. 
Όπως φαίνεται δε, ούτε το Ταμείο Ανάκαμψης ή τα ΕΣΠΑ βοηθούν, ειδικά όσον αφορά την καινοτομία και την αύξηση της προστιθέμενης αξίας, αφού σπαταλιούνται σε μία επιδοματική πολιτική ελεημοσύνης ή σε άχρηστα πράσινα έργα, σπαταλιέται και η ΚΑΠ, κρίνοντας από το εξευτελιστικό για τη χώρα μας σκάνδαλο του ΟΠΕΚΕΠΕ. 
Πρώτον, από πού προέρχονται τα στοιχεία σας για το ενοποιημένο πρωτογενές πλεόνασμα της γενικής κυβέρνησης με προσαρμογές στα 4,934 δισ., αφού δεν είναι τα ίδια με το δελτίο εκτέλεσης προϋπολογισμού του Απριλίου του 2025 στο οποίο αναφέρονται 5,148 δισ.; Είναι μικρή διαφορά, αλλά είναι σημαντική διαφορά. 
Δεύτερον, τι περιλαμβάνεται στους λοιπούς φόρους όπου υπάρχει μείωση κατά 588 εκατομμύρια; Αναφέρετε μεν ότι οφείλεται στη δίμηνη παράταση για την πληρωμή των τελών κυκλοφορίας που δεν δόθηκε το 2025, αλλά μήπως οφείλεται και στα διαφυγόντα έσοδα των τελωνείων; 
Εδώ, θα θέλαμε να εξεταστούν υπό το πρίσμα της εμφάνισης του μεγάλου, κατά την άποψή μας, σκανδάλου «Καλυψώ» που δεν έχει ακόμη δει το φως της δημοσιότητας σε τέτοιο βαθμό. Το οποίο αφορά τους ελέγχους των ευρωπαϊκών αρχών στον Πειραιά και αλλού για μη εκτελωνισμό προϊόντων από την Κίνα με διαφυγόντα έσοδα της τάξης των 700 εκατομμυρίων. 
Ασφαλώς, βέβαια, δεν είναι το πρώτο σκάνδαλο της ΑΑΔΕ, στην οποία θέλει να μεταβιβάσει και τον ΟΠΕΚΕΠΕ η Νέα Δημοκρατία, υπενθυμίζοντας τους εκτελωνισμούς αυτοκινήτων στη Χαλκίδα. 
Το Ελεγκτικό Συνέδριο σημείωσε στον Απολογισμό του 2023, που δεν έχει επικυρωθεί ακόμη ότι δεν υπάρχει κεντρική παρακολούθηση των απαιτήσεων των τελωνείων. Επίσης, πως το 99% των προστίμων θεωρείται ανεπίδεκτο είσπραξης και διαγράφεται, ενώ όπως αναφέρατε και εσείς, αποτελεί το 65% των ανεπίδεκτων ληξιπρόθεσμων οφειλών. 
Πώς γίνεται αυτό;
Δεν πρέπει να υπάρχει κάποια συγκεκριμένη ενημέρωση από την ΑΑΔΕ; 
Εμείς, πάντως, αναφερθήκαμε στην προϊστορία της Cosco κατά τη συζήτηση της παραχώρησης του ΟΛΠ, όπου είχαμε σημειώσει τη μείωση των εσόδων παρά την αύξηση της εμπορευματικής κίνησης, κάτι που ασφαλώς είναι παράδοξο. 
Τρίτον, βλέπουμε μείωση στις δαπάνες των μεταβιβάσεων. Τι ακριβώς αφορά; 
Τέταρτον, στις πωλήσεις αγαθών και υπηρεσιών έχουμε μία αύξηση του ύψους του 1,007 δις.. Εδώ, θα θέλαμε να ρωτήσουμε από πού προέρχεται. Δεν το βρήκαμε. 
Πέμπτον, πού οφείλεται η μείωση της κατηγορίας απόκτηση παγίων περιουσιακών κατά 457 εκατ. σε σχέση με την προσυπολογιζόμενη; 
Έκτον, γιατί δεν υπήρχαν έσοδα από το Ταμείο Ανάκαμψης στο πρώτο τετράμηνο; Το λέμε επειδή στις μεταβιβάσεις στα έσοδα που εμείς βλέπουμε υστέρηση 1,388 δις., εσείς αναφέρετε 843 εκατομμύρια και το αποδίδετε στο ότι δεν εισπράχθηκαν ποσά από το Ταμείο Ανάκαμψης. 
Έβδομων, μπορείτε να υπολογίσετε ποιο είναι το έλλειμμα τραπεζικής χρηματοδότησης στην ελληνική οικονομία και σε ποιους τομείς για κάποια επόμενη φορά; Όπως, για παράδειγμα, στη βιομηχανία, στον πρωτογενή, στα στεγαστικά κλπ., για να έχουμε μία ακριβή εικόνα; 
Όγδοον, είναι σωστή η δήλωση του κ. Δένδια, σύμφωνα με την οποία δεν υπάρχει δημοσιονομικός χώρος για τα δάνεια Safe, όπου δεν συμφώνησε η Τράπεζα της Ελλάδος; Ο κ. Δένδιας το είπε, αλλά η Τράπεζα της Ελλάδος δεν είπε το ίδιο. Υπάρχει ή δεν υπάρχει δημοσιονομικός χώρος; 
Ένατον, πόσος είναι ο δημοσιονομικός χώρος με το νέο πλαίσιο της Ευρωπαϊκής Ένωσης για το Rearm Europe σε σχέση με τα 500 εκατ. που εξήγγειλε ο κ. Πιεριακάκης; 
1,5%; 
Δέκατον, γιατί ο ΟΔΔΗΧ δεν δανείζεται μακροπρόθεσμα αφού έχει αναβαθμιστεί η πιστοληπτική μας ικανότητα, αλλά συνεχίζει με repos;
Πόσα είναι πραγματικά τα διαθέσιμα της Τράπεζας της Ελλάδος; Έχουμε καταθέσει πολλές ερωτήσεις, απαντήση σοβαρη δεν πήραμε. 
Αφού, όμως, έχουμε διαθέσιμα - εάν έχουμε - τότε γιατί δανειζόμαστε; 
Ενδέκατον, μπορείτε να μας πείτε πόσο επιδρά στη συγκριτική ανταγωνιστικότητα της οικονομίας μας κάποια επόμενη φορά πάλι η άνοδος του εναρμονισμένου πληθωρισμού τώρα στο 3,6% έναντι 2% της Ευρωζώνης; Ποια είναι αυτή η επίδραση; Γενικότερα, αφού είναι σταθερά υψηλότερο στην Ελλάδα; 
Μετά αναφέρετε μία μείωση των δαπανών για τόκους στα 3,33 δις το τετράμηνο του 2025 από 3,55 δις το 2024, ενώ για το έτος προβλέπονται σε 7,7 δις από 8,3. Πού οφείλεται αυτή η μείωση;  
Τέλος, ποια είναι η άποψή σας για τα νέα πακέτα των 8 δισ. που ανήγγειλε χθες ξαφνικά ο κύριος Χατζηδάκης, εν μέσω των εξελίξεων του ΟΠΕΚΕΠΕ; 
Ευχαριστώ πολύ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ πάρα πολύ. Ο κύριος Βορύλλας έχει τον λόγο.
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε. 
Θα ήθελα με τη σειρά μου να ευχαριστήσω και εγώ τον κύριο Τσουκαλά για την ενημέρωση και για την παρουσίαση της πορείας οικονομικών μεγεθών που προκύπτουν από στοιχεία και δεδομένα μέχρι και τον Ιούνιο του 2025, τα οποία θεωρούμε ότι έχουν πάντα ιδιαίτερο ενδιαφέρον. 
Το 2025 εξελίσσεται σε χρονιά ασυνήθιστα υψηλής γεωπολιτικής και οικονομικής αβεβαιότητας. Το παγκόσμιο οικονομικό κλίμα παρουσιάζει επιδείνωση λόγω της συνεχιζόμενης κλιμάκωσης των εμπορικών εντάσεων και της ανάφλεξης στη Μέση Ανατολή. Ταυτόχρονα, και παρά τις εξαγγελίες του προέδρου Trump, ο πόλεμος μεταξύ Ρωσίας και Ουκρανίας συνεχίζεται με ένταση και χωρίς να φαίνεται στον ορίζοντα πιθανότητα τερματισμού ή έστω κατάπαυση του πυρός. 
Το πρώτο σημείο που θα σχολιάσουμε είναι ότι η Έκθεση αναθεωρεί την ετήσια πρόβλεψη για την ανάπτυξη στο 2,2% από 2,3% που προέβλεπε το πρώτο τρίμηνο του χρόνου, λόγω της κορύφωσης της διεθνούς αβεβαιότητας, από τους δασμούς Trump και της ανάφλεξη στη Μέση Ανατολή. Παρά το ότι το ΑΕΠ αυξήθηκε 2,2% το πρώτο τρίμηνο του 2025 σε σχέση με το πρώτο τρίμηνο του 202,4 η μείωση των επενδύσεων και η αύξηση του πληθωρισμού διαμορφώνουν αρνητικό πλαίσιο ενώ καταδεικνύεται ότι οι κυβερνητικές προβλέψεις ήταν εξαρχής υπεραισιόδοξες. Σύμφωνα με την Έκθεση, οι επενδύσεις παγίου κεφαλαίου μειώθηκαν κατά 3,2% αντανακλώντας τη μείωση επενδυτικών δαπανών σε κατοικίες και κατασκευές. Αρνητική ήταν και η συμβολή των εισαγωγών αγαθών και υπηρεσιών, οι οποίες παρουσίασαν αύξηση κατά 2,4%. 
Η συγκεκριμένη οικονομική πορεία αποκαλύπτει την έλλειψη μιας συνολικής στρατηγικής από την Κυβέρνηση, που αδυνατεί να αντιμετωπίσει τα δομικά προβλήματα της ελληνικής οικονομίας. Σε μία περίοδο που η Ευρωπαϊκή Ένωση διαθέτει μεγάλα κονδύλια για επενδύσεις και ανάκαμψη, η Ελλάδα φαίνεται να μην αξιοποιεί αποτελεσματικά αυτές τις ευκαιρίες, με αποτέλεσμα τη μείωση των επενδύσεων την ώρα που θα έπρεπε να αυξάνονται. Και ενώ παρουσιάζονται ευκαιρίες για να αυξήσουμε τις επενδύσεις στη χώρα μας, η Κυβέρνηση δείχνει εγκλωβισμένη στις λανθασμένες πολιτικές της. 
Όλοι μας βλέπουμε ότι η παγκόσμια τάση θα είναι η αύξηση των αμυντικών δαπανών. Κάτι που συνεπάγεται μεγάλες επενδύσεις πολλών δισ. ευρώ στις αμυντικές βιομηχανίες. Το Κίνημά μας πιστεύει ότι η αύξηση των επενδύσεων στην αμυντική βιομηχανία θα μπορούσε να βοηθήσει στην ανάπτυξη και την επέκταση του κλάδου και στη χώρα μας. Στη Σύνοδο του ΝΑΤΟ, στην Ολλανδία, που έγινε στις 25 Ιουνίου, οι χώρες-μέλη δεσμεύτηκαν να επενδύουν το 5% του ΑΕΠ ετησίως στις βασικές αμυντικές απαιτήσεις καθώς και στις δαπάνες που σχετίζονται με την άμυνα και την ασφάλεια έως το 2035. Ταυτόχρονα, η Ευρωπαϊκή Ένωση υιοθέτησε ένα πρόγραμμα επανεξοπλισμού της, ποσού 150 δις, με στόχο την τόνωση των επενδύσεων σε στρατιωτικό εξοπλισμό. 
Αποφασίστηκε επίσης η χαλάρωση των κανόνων του δημοσιονομικού ελλείμματος και του δημοσίου χρέους, ώστε να αυξηθούν οι αμυντικές δαπάνες κατά 650 δισ. ευρώ εντός τετραετίας. Πρόκειται για συνολικά 800 δισ. ευρώ τα οποία θα διατεθούν για την άμυνα της Ευρωπαϊκής Ένωσης. 
Θεωρούμε ότι η Χώρα μας θα πρέπει να διεκδικήσει σοβαρές επενδύσεις στην αμυντική βιομηχανία με συμπαραγωγές οπλικών συστημάτων, στην έρευνα και ανάπτυξη νέων αμυντικών τεχνολογιών. Τέτοια αμυντικά προγράμματα θα έχουν υψηλή προστιθέμενη αξία για την οικονομία μας καθώς θα κινητοποιήσουν δραστικά την εγχώρια αμυντική βιομηχανία ενώ θα προσελκύσουν νέους επιστήμονες που θα μπορούν να προσφέρουν στην άμυνα της πατρίδας μας. 
Για να προχωρήσουν αυτές οι προσπάθειες, προϋπόθεση είναι η πολιτική ηγεσία να παραμερίσει τις πελατειακές λογικές και την αδιαφάνεια του παρελθόντος στη διαχείριση εξοπλιστικών προγραμμάτων και να λειτουργήσει με αυστηρά τεχνοκρατικά κριτήρια υλοποιώντας ένα πολυσύνθετο πρόγραμμα, με διαφάνεια και αποτελεσματικότητα. Στόχος μας θα πρέπει να είναι μέσα σε λίγα χρόνια το 50% των αμυντικών εξοπλισμών μας να είναι από την εγχώρια αμυντική βιομηχανία. Το Κίνημά μας πιστεύει ότι ο ορυκτός πλούτος της Ελλάδας περιλαμβάνει μια μεγάλη ποικιλία μεταλλευμάτων και ορυκτών στα οποία περιλαμβάνονται πολλά κρίσιμα μέταλλα και σπάνιες γαίες, τα οποία δυστυχώς δεν αξιοποιούνται μέχρι και σήμερα. Θα πρέπει να στηριχθεί ενεργά και κατά προτεραιότητα η έρευνα και η προσέλκυση επενδυτών και επιτάχυνση στην αδειοδοτική διαδικασία ώστε η Χώρα μας να μετατραπεί παραγωγός κρίσιμων μετάλλων και σπάνιων γαιών. 
Πέρα των μεγάλων οικονομικών ωφελειών για την οικονομία μας οι επενδύσεις στην εξορυκτική βιομηχανία θα συμβάλλουν στην αναζωογόνηση της υπαίθρου, θα αυξηθούν οι προσφερόμενες θέσεις εργασίας σε νέους επιστήμονες και μάλιστα με καλούς μισθούς, οπότε θα αναστραφεί και η εγκατάλειψη της επαρχίας ενώ θα είναι κίνητρο να επιστρέψουν οι συμπατριώτες μας από το εξωτερικό και να στηρίξουν την αναγέννηση της Χώρας μας. 
Θα θέλαμε να σταθούμε στο σημείο της Έκθεσης που αναφέρεται στη δασμολογική πολιτική των ΗΠΑ σχετικά με τις άμεσες επιπτώσεις των επιπρόσθετων δασμών στις εξαγωγές της Ελλάδας προς τις Ηνωμένες Πολιτείες Αμερικής. Στις αρχές Απριλίου δόθηκε μια παράταση 90 ημερών από τον Πρόεδρο Trump, η οποία λήγει σε λίγες μέρες, στις  9 Ιουλίου, προκειμένου να γίνουν διαπραγματεύσεις μεταξύ ΗΠΑ και Ευρωπαϊκής Ένωσης για το ζήτημα των δασμών και του διμερούς εμπορίου. Θεωρούμε πολύ δύσκολο η Ευρωπαϊκή Ένωση να έλθει σε συμφωνία με τις Ηνωμένες Πολιτείες Αμερικής δεδομένης της έλλειψης ηγεσίας και αντίληψης της νέας πραγματικότητας. Άλλωστε μέχρι σήμερα δεν έχει ανακοινωθεί κάτι σχετικά με μια επικίνδυνη συμφωνία, οπότε οδεύουμε προς μονομερή επιβολή δασμών από τις ΗΠΑ προς την Ευρωπαϊκή Ένωση.
 Κατά τη γνώμη μας τίθεται ερώτημα, τι θα πρέπει να κάνει η Xώρα μας μπροστά στην αδυναμία της Ευρωπαϊκής Ένωσης να έλθει σε συμφωνία με τις Ηνωμένες Πολιτείες Αμερικής για το ζήτημα των δασμών. Σε αυτή την περίπτωση θα πρέπει η Xώρα μας να προσπαθήσει να πετύχει μια διμερή εμπορική συμφωνία με τις ΗΠΑ για την αποφυγή των μεταξύ μας δασμών. Δεδομένου ότι η χώρα μας εξάγει αρκετά αγαθά του πρωτογενούς τομέα μια τέτοια συμφωνία θα μπορούσε να οδηγήσει σε αύξηση των εξαγωγών μας στις ΗΠΑ, κυρίως σε τυποποιημένα φρούτα, λαχανικά, έλαια και γαλακτοκομικά προϊόντα. Μια τέτοια εξέλιξη θα μπορούσε να ανατάξει τους γεωργικούς συνεταιρισμούς μας και να τους μετατρέψει σε εξαγωγικές επιχειρήσεις με προσανατολισμό την αγορά των 350 εκατομμυρίων Αμερικάνων καταναλωτών. 
Η Xώρα μας έχει δύο πλεονεκτήματα για τη σύναψη μιας διμερούς εμπορικής συμφωνίας με τις ΗΠΑ. Το πρώτο πλεονέκτημα είναι ότι η χώρα μας διαθέτει ορισμένες σπάνιες γαίες και κρίσιμα μέταλλα τα οποία είναι απαραίτητα για την αμερικανική οικονομία ενώ η νέα Κυβέρνηση Trump δίνει τεράστια σημασία στον έλεγχο και την εκμετάλλευσή τους από αμερικανικές εταιρείες. Το δεύτερο πλεονέκτημα είναι ότι η νέα στρατηγική των ΗΠΑ για ανάπτυξη υδρογονανθράκων σε κάθε γωνιά του πλανήτη είναι αυτή που πυροδοτεί και το ενδιαφέρον των δυο αμερικανικών ενεργειακών κολοσσών ExxonMobile και Chevron για έρευνες στη Χώρα μας. Αν συνδυαστούν τα δύο παραπάνω πλεονεκτήματα η Χώρα μας μπορεί να πετύχει ακόμα περισσότερα από μία διμερή εμπορική συμφωνία με τις ΗΠΑ, για παράδειγμα, κοινές επενδύσεις στην εξόρυξη και την επεξεργασία σπάνιων γαιών και κρίσιμων μετάλλων στην εξόρυξη και την επεξεργασία φυσικού αερίου και πετρελαίου, καθώς και τη συνεργασία με την εγχώρια αμυντική βιομηχανία και τη συμπαραγωγή κρίσιμων εξοπλισμών, όπως αεροσκαφών F-35, φρεγατών και βαλλιστικών πυραύλων. 
Κλείνοντας, θα ήθελα να κάνω μια ερώτηση, με το πλέον πιθανότερο ότι δεν θα υπάρξει εμπορική συμφωνία μεταξύ Ευρωπαϊκής Ένωσης και ΗΠΑ, αν η Χώρα μας επιδιώξει και τελικά πετύχει μια διμερή εμπορική συμφωνία με τις ΗΠΑ για την αποφυγή δασμών μεταξύ των δύο χωρών, ποια θα ήταν τα οφέλη για την οικονομία μας;
 Θα ήθελα να σας πω και κάτι. Την προηγούμενη εβδομάδα φιλοξένησε η «ΝΙΚΗ» έναν από τους συμβούλους που έχει ο Trump στον προεκλογικό του αγώνα, ο οποίος είναι ελληνικής καταγωγής. Μας είπε το εξής, αυτό που σας είπα πριν, ότι αυτή τη στιγμή η εντολή που έχει δώσει στους συνεργάτες του ο Trump, είναι να ασχοληθούν με τα γαία μέταλλα στον πλανήτη. Η Ελλάδα είναι πολύ μπροστά σε αυτό που δεν το έχει εκμεταλλευτεί μέχρι σήμερα. Απλά σας λέω ότι η Ελλάδα είναι πολύ μπροστά, είμαστε πολύ πλούσιοι σε γαία μέταλλα, αν συγκεντρωθούμε εκεί θα αλλάξει η οικονομία της πατρίδας μας. 
 Κύριε Τσουκαλά, εγώ σας το λέω και μπορώ να σας φέρω και σε επαφή. Αλλού είναι το πάρτι και αλλού είμαστε εμείς. Δεν μπορεί να στηριζόμαστε ούτε στο ΕΣΠΑ ούτε στο Ταμείο Ανάκαμψης και δυστυχώς αποδεικνύεται ότι γίνονται και κακοδιαχειρίσεις. Λοιπόν, εγώ νομίζω ότι πρέπει να πάμε σε σοβαρές επενδύσεις πλέον, να αλλάξουμε ρότα. 
Σας ευχαριστώ.
  ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ πολύ, κύριε Βορύλλα.
Να σημειώσω ότι είναι συνδεδεμένος με webex και ο κ. Γκράβας από το Γραφείο Προϋπολογισμού της Βουλής. 
Κύριε Τσουκαλά, πριν σας δώσω  τον λόγο θα ήθελα και εγώ να θέσω δύο ερωτήσεις. 
Ποιοι είναι οι κυρίαρχοι παράγοντες που παρεμβαίνουν στη δημιουργία του πλεονάσματος; Είναι η καταπολέμηση της φοροδιαφυγής, η αύξηση της απασχόλησης, νέες θέσεις εργασίας, η αύξηση κατανάλωσης ή  όπως λέγεται πολλές φορές στον δημόσιο διάλογο, κυρίως από την αντιπολίτευση, ότι λόγω του πληθωρισμού, κυρίως των τροφίμων, έχουμε αύξηση του ΦΠΑ που εισπράττει το κράτος και πόσο παρεμβαίνει αυτό; 
Το δεύτερο ερώτημα που θα ήθελα να κάνω με αφορμή αυτά που είπε ο Κουκουλόπουλος, έχει να κάνει με το γεγονός -ότι, άκουγα μέχρι τώρα- ότι οι μικρομεσαίες επιχειρήσεις, δεν μπορούν να αγγίξουν το Ταμείο Ανάκαμψης και Ανθεκτικότητας. Άκουσα τώρα ότι και οι μεγάλο-βιομήχανοί, έχουν αυτή την αντίληψη. 
Έχετε εικόνα, οι πόροι του RRF, που έχουν κατευθυνθεί μέχρι τώρα; 
Αυτά τα δύο ερωτήματα έχω, ευχαριστώ.
Τον λόγο έχει ο κ. Τσουκαλάς.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Σας ευχαριστώ πολύ, κύριε Πρόεδρε, εξαιρετικές οι παρατηρήσεις και ευχαριστώ όλους τους συμμετέχοντες. Είναι πάρα πολλά τα ερωτήματα, θέλουμε πολλές συνεδριάσεις για να τα συζητήσουμε σοβαρά εννοώ, έτσι; Ας ξεκινήσω με τη σειρά των ομιλητών, αν μου επιτρέπετε. Ο κύριος Καζαμίας, δεν είναι εδώ τώρα, βέβαια. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Ούτως ή άλλως θα καταγραφούν στα πρακτικά, οπότε τις απαντήσεις μπορεί να τις δει από την ανάγνωση των πρακτικών.
 ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Ξεκινήσαμε και όπως επισημάναμε και στην Έκθεση, κάναμε μία ελαφρά αναθεώρηση για την πρόβλεψη του 2025, ελαφρώς προς τα κάτω στο 2,2%, κυρίως λόγω των έμμεσων επιπτώσεων που θα προέλθουν από επιβράδυνση της οικονομικής δραστηριότητας της Ευρωπαϊκής Ένωσης και γενικότερα είναι τεκμηριωμένο πέραν πάσης αμφιβολίας στη διεθνή οικονομική βιβλιογραφία, ότι όταν επικρατεί μεγάλη αβεβαιότητα, είτε οικονομική είτε πολιτική, παγώνουν γενικότερα οι δαπάνες και των καταναλωτών και των επενδυτών. 
Επομένως, όσο διαρκεί αυτό, είμαστε επιφυλακτικοί προς τα πού θα κινηθεί η ελληνική οικονομία. Φυσικά όσο εξακολουθούμε και έχουμε αυτούς τους πόρους του RRF, θα κινούμαστε πάνω από το 2%. 
Το ερώτημα είναι, τι γίνεται μετά. 
Στο θέμα της σύγκρουσης και εκεχειρίας, όπως έχει προκύψει τώρα στη Μέση Ανατολή, εξακολουθούν να υπάρχουν ρίσκα ακόμη και εκεί, δηλαδή δεν μπορεί να αποκλείσει κάποιος μία νέα ανάφλεξη της σύρραξης. Επομένως, να δούμε πάλι από εκεί έναν αρνητικό παράγοντα ο οποίος πιθανόν να επηρεάσει και εμάς, εφόσον διαρκέσει. Μέχρι στιγμής τα πράγματα, ας ελπίσουμε ότι θα είναι ομαλά. 
Κάποια στιγμή έχω σκοπό να σας παρουσιάσω τη διαχρονική εξέλιξη των μεριδίων των συνιστωσών στο Α.Ε.Π., δηλαδή το μερίδιο της κατανάλωσης, το μερίδιο των επενδύσεων, το μερίδιο των εξαγωγών και εισαγωγών, να το κάνουμε πιο μακροχρόνια όμως, ξεκινώντας ίσως από τότε που έχουμε τα ποιοτικότερα στοιχεία που είναι το 1995 και μπορούμε να πάμε και πιο πίσω, θα δούμε ανάλογα τα στοιχεία, για να δούμε πώς εξελίσσεται αυτό. 
Είναι αλήθεια ότι το μερίδιο της κατανάλωσης στο Α.Ε.Π. είναι εξαιρετικά υψηλό, είναι περίπου στο 77 - 78% του Α.Ε.Π., είμαστε λίγο πάνω από το μέσο όρο της ευρωζώνης και στην υπόλοιπη ευρωζώνη όμως είναι αντίστοιχα υψηλό και αυτό θα παραμείνει για ένα διάστημα, όσο αυξάνεται η απασχόληση και το συνολικό εργατικό κόστος, θα βλέπουμε και αύξηση της ιδιωτικής κατανάλωσης. 
Το ανησυχητικό σε αυτό το τρίμηνο φυσικά, είναι η μείωση των παγίων επενδύσεων, το οποίο κατά τη γνώμη μας και με βάση τα στοιχεία που έχουμε συλλέξει μέχρι στιγμής, οφείλεται κυρίως στο πάγωμα της οικοδομικής δραστηριότητας στις κατοικίες λόγω της αναστολής των μπόνους που δόθηκαν και του νέου Ν.Ο.Κ. και αφετέρου στην καθυστέρηση κατασκευών μέσω Προγράμματος Δημοσίων Επενδύσεων. Εκεί κατά τη γνώμη μας εστιάζεται αυτή η μείωση. 
Ρώτησε, ο κύριος Καζαμίας, κάποια στιγμή για το πρωτογενές πλεόνασμα και η δικιά σας η ερώτηση σχετίζεται με αυτό, που οφείλεται, αν είναι υψηλό, αν πρέπει να μειωθεί. 
	Να ξεκινήσουμε από την παραδοχή ότι έχουμε το υψηλότερο χρέος στην Ευρωπαϊκή Ένωση. Το κληρονομήσαμε και έπρεπε να το μειώσουμε. Νομίζω σε αυτό συμφωνούν οι περισσότεροι. Πόσο πρέπει να το μειώσουμε; Είναι αυτή τη στιγμή 154% του ΑΕΠ. Κατά τη γνώμη μας αυτό πρέπει να μειωθεί κάτω από το 100% του ΑΕΠ ούτως ώστε η ελληνική οικονομία να κινηθεί με πιο γρήγορους ρυθμούς. Το βάρος αυτό που έχουμε μέσω του χρέους, το παρομοιάζω σαν να είμαστε σε μία βάρκα η οποία εξακολουθεί να έχει νερό μέσα και δεν μπορούμε να κινηθούμε με μεγάλη ταχύτητα. Οι πόροι που θα απελευθερωθούν από τη μείωση του χρέους μπορούν να κατευθυνθούν προφανώς είτε σε δημόσιες επενδύσεις είτε σε άλλες παρεμβάσεις οι οποίες είναι πιο αναπτυξιακές. Αλλά όσο έχουμε αυτό το βάρος του χρέους θα είμαστε πάντα στο μικροσκόπιο και των οίκων αξιολόγησης και των διεθνών επενδυτών και φυσικά έχοντας ταυτόχρονα και το ισοζύγιο τρεχουσών συναλλαγών που επιδέχεται μεγάλης βελτίωσης.
Τώρα, κατά τη γνώμη μας όσο είμαστε πάνω από το 2%, όσο κινούμαστε με ρυθμούς ανάπτυξης πάνω από το 2% του ΑΕΠ δεν θεωρούμε ότι αυτό το πρωτογενές πλεόνασμα είναι περιοριστικό προς την ανάπτυξη. Κατά τη γνώμη μας η δημοσιονομική πολιτική είναι ουδέτερη όσον αφορά την ανάπτυξη και μέσα στο 25 ίσως και ελαφρώς υποστηρικτική -επεκτατική προς την ανάπτυξη. 
ΒΑΣΙΛΕΙΟΣ ΒΙΛΙΑΡΔΟΣ: Το πλεόνασμα είπατε στηρίζει την ανάπτυξη;
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμίθ του Πανεπιστημίου της Γλασκόβης): Όχι δεν είπα αυτό. Είπα ότι δεν εμποδίζει την ανάπτυξη. Αυτή τη στιγμή θεωρούμε ότι η δημοσιονομική πολιτική κινείται μεταξύ ουδετερότητας και ελαφράς επεκτατικότητας. Το πλεόνασμα που προκύπτει, που προέκυψε και το 2024 και θα προκύψει κατά τη γνώμη μου και το 2025 εφόσον δεν υπάρξουν τρομερές διεθνείς αναταράξεις και επηρεαστεί σημαντικά η οικονομία, ένα μεγάλο μέρος της αύξησης αυτής θα οφείλεται στην πάταξη της φοροδιαφυγής και σε δεύτερο βαθμό σε κάποια μικρή αύξηση της απασχόλησης. Πλέον και στην απασχόληση είμαστε αρκετά κοντά στο όριο που μπορούμε να επιτύχουμε. Δηλαδή έχουμε μειώσει την ανεργία κάτω από το 10% πλέον. Υπάρχουν ακόμα περιθώρια αλλά για να εκμεταλλευτούμε αυτά τα περιθώρια πρέπει να γίνουν και άλλες παρεμβάσεις που αφορούν τη μείωση της άμεσης φορολογίας για παράδειγμα σε κάποια μεσαία εισοδήματα. Και αυτό γιατί έχουμε χαμηλά ποσοστά απασχόλησης γυναικών και νέων και με χαμηλότερους συντελεστές θεωρούμε ότι θα δοθούν κίνητρα για εργασία ούτως ώστε να αυξηθεί και το ποσοστό απασχόλησης. Μαζί με άλλες παρεμβάσεις που διευκολύνουν την ευελιξία στην αγορά εργασίας τύπου θέση μερικής απασχόλησης κτλ..
Άρα, πρέπει να πετυχαίνουμε πρωτογενή πλεονάσματα γιατί έχουμε ένα υψηλό χρέος να αποπληρώσουμε. Ο ρυθμός ανάπτυξης του ΑΕΠ μετά το 2026 δεν ξέρουμε τι θα συμβεί. Οι προβλέψεις είναι ότι θα μειωθεί αρκετά από αυτό που είμαστε τώρα. Επομένως, όσο τα πράγματα πάνε καλά, θεωρώ, ότι πρέπει να έχουμε υψηλά πρωτογενή πλεονάσματα. Εξάλλου το νέο πλαίσιο των δημοσιονομικών κανόνων έχει αυτή τη φιλοσοφία, ότι σου λέει κάνε αποταμίευση όταν τα πράγματα πάνε καλά, ούτως ώστε να μπορείς να ξοδέψεις όταν η οικονομία δεν πάει τόσο καλά. Δεν θα θέλαμε να καταρρεύσουν οι δημόσιες δαπάνες αν υποθετικά μπούμε σε μία υφεσιακή κατάσταση. Θα θέλαμε να διατηρήσουμε σε ένα υψηλό επίπεδο.
	Να πούμε δυο, τρία πράγματα για το ισοζύγιο τρεχουσών συναλλαγών και μετά θα πω και για το Ταμείο Ανάκαμψης. Το ισοζύγιο τρεχουσών συναλλαγών δεν υπάρχει καμία αμφιβολία ότι είναι ένα προβληματικό σημείο. Οι πάντες το λένε και οι διεθνείς οίκοι αξιολόγησης σε όλες τις τελευταίες αξιολογήσεις το βάζουν ως το κυρίαρχο σημείο στο οποίο πρέπει να βελτιωθεί η Χώρα μας. Μάλιστα αναφέρουν ότι εάν δεν υπάρξει αυτή η βελτίωση, οι περαιτέρω αναβαθμίσεις θα είναι πιο φειδωλές. Εδώ είναι το μεγάλο στοίχημα της ελληνικής οικονομίας. Θα μπορέσει να μετασχηματιστεί, ούτως ώστε να ανατρέψει αυτό το εμπορικό έλλειμμα που έχουμε στα αγαθά και το χρηματοδοτούμε εν μέρει από τις υπηρεσίες; Πώς θα αυξήσουμε τη διεθνή ανταγωνιστικότητα, ούτως ώστε να το κάνουμε αυτό; 
Η ελληνική οικονομία, κατά την άποψή μου, είναι μια οικονομία η οποία χρειάζεται να επενδύσει πολύ περισσότερο σε high tech δραστηριότητες. Δηλαδή, high tech manufacturing υψηλής ειδίκευσης καινοτομίας. Μας λείπει και εξειδικευμένο ανθρώπινο δυναμικό, το οποίο μπορεί να μπει σε τέτοιες δραστηριότητες. Υπάρχει και έλλειμμα χρηματοδότησης σε έρευνα και καινοτομία. Οπότε αν παραμείνουμε προσηλωμένοι μόνο στις υπηρεσίες, οι οποίες από αυτές που παράγει η ελληνική οικονομία είναι low tech υπηρεσίες, δεν θα μπορέσουμε να ανατρέψουμε αυτή την αρνητική εικόνα του ισοζυγίου τρεχουσών συναλλαγών. 
Όσον αφορά το ΤΑΑ. Υπάρχει ένα βασικό ζήτημα σε σχέση με τη σχεδίαση του ΤΑΑ από την Ευρωπαϊκή Ένωση, η οποία ήθελε να κατευθύνει με ποσοστώσεις σε συγκεκριμένους τομείς. Πράσινη ενέργεια, πράσινη μετάβαση. Η Ευρωπαϊκή Ένωση στην ουσία έκανε αυτό που λέμε double down στην πράσινη μετάβαση. Έβαλε πολλά λεφτά εκεί για να προχωρήσει πιο γρήγορα σε σχέση με το διεθνή ανταγωνισμό. Οι επενδύσεις που έχουμε κάνει είναι σε μεγάλο βαθμό σε αυτή την κατηγορία. Βέβαια, δεν έχουν αποτυπωθεί αυτές οι επενδύσεις. Δεν τις βλέπουμε στο κόστος ενέργειας για τον απλούστατο λόγο ότι δεν έχουμε αποθήκευση, ούτως ώστε να μπορούν να χρησιμοποιούνται επαρκώς. Δηλαδή, έχουμε το capacity να παράγουμε ανανεώσιμες πηγές, αλλά δεν έχουμε το capacity να τις διοχετεύουν στην οικονομία. Και δίκτυα. Πάλι λέω ότι είναι και θέμα σχεδίασης κεντρικά από την Ευρωπαϊκή Ένωση αυτών των πόρων πού θα κατευθυνθούν.
 Εκεί που πιστεύω ότι μπορούμε να κάνουμε περισσότερα και θα πρέπει να κάνουμε περισσότερα, είναι στο λεγόμενο ψηφιακό μετασχηματισμό που ναι μεν στο δημόσιο τομέα έχει προχωρήσει αρκετά, στον ιδιωτικό τομέα δεν το βλέπουμε αυτό. Τουλάχιστον όσον αφορά τις σχετικές έρευνες που έχουμε διαβάσει, όπου βρισκόμαστε αρκετά κάτω από τον ευρωπαϊκό μέσο όρο. Χωρίς νέες ψηφιακές τεχνολογίες, μία επιχείρηση η οποία βρίσκεται σε τομείς υπηρεσιών και υψηλής αξίας υπηρεσιών, δεν θα μπορέσει να επεκταθεί. Γενικότερα υπάρχει μια ισχυρή σχέση μεταξύ παραγωγικότητας και ψηφιακών τεχνολογιών. 
Κύριε Κουκουλόπουλε, το λέτε σε κάθε συνεδρίαση. Σας ρωτάνε που είναι το Ταμείο Ανάκαμψης, δεν το είδαμε στην περιοχή μας να έρχεται. Καταρχήν, αν υπάρχει όντως ζήτηση από κάποιες μικρομεσαίες επιχειρήσεις. Για τους μεγάλους, τουλάχιστον για τα δάνεια του ΤΑΑ, υπάρχουν και ποσοστώσεις στις τράπεζες. Υπάρχει κι εκεί ένα θέμα. Δηλαδή, όταν κλείσει η ποσόστωση, δεν δέχονται άλλα δάνεια, για παράδειγμα ψηφιακή μετάβαση, ψηφιακό μετασχηματισμό. 
Οι πολλαπλασιαστές. Αυτό που αναφέρατε και εσείς και ο κ. Τσακαλώτος, για τους πολλαπλασιαστές των δαπανών γενικότερα, αλλά κυρίως των ιδιωτικών και δημόσιων επενδύσεων, είναι πολύ σοβαρό θέμα. Δεν είναι ένα θέμα το οποίο απασχολεί μόνο εμάς, γενικότερα στην Ευρώπη απασχολεί, διότι υπάρχει ένα έλλειμμα ενημέρωσης, τελικά αυτά τα χρήματα έχουν αποτέλεσμα, είναι αποτελεσματικά; 
Από κάποιες λίγες μελέτες που έχω διαβάσει για τα ΕΣΠΑ, για παράδειγμα, για δεδομένα ανάκαμψης, δεν έχει γίνει ακόμα κάτι γιατί δεν έχει ολοκληρωθεί, δεν είναι πολύ υψηλοί οι πολλαπλασιαστές και εξαρτάται από τη χώρα που τις λαμβάνει, εξαρτάται από το γενικότερο πολιτικό και πολιτικοοικονομικό περιβάλλον, αλλά γενικότερα δεν δείχνει ότι έχουν μεγάλο αντίκτυπο. Επομένως, αυτό σίγουρα είναι κάτι που μας απασχολεί και ίσως να προσπαθήσουμε στο μέλλον να κάνουμε κάτι πάνω σε αυτό. Είχαμε δημοσιεύσει, είναι αλήθεια, σε μια από τις πρώτες Εκθέσεις, έναν τύπου πολλαπλασιαστή, αλλά συνολικών επενδύσεων. Εκεί στις ιδιωτικές επενδύσεις, μπορώ να πω με μεγάλη ασφάλεια, ότι ο πολλαπλασιαστής είναι αρκετά υψηλός στις ιδιωτικές επενδύσεις. 
Τώρα, ένα άλλο ζήτημα που είπαμε για τους πολλαπλασιαστές, μόλις πριν από δύο μέρες διάβασα μία νέα δημοσίευση σε ένα από τα καλύτερα παγκοσμίως περιοδικά, διεθνή επιστημονικά οικονομικά περιοδικά, που κάνει μια μελέτη σχετικά πάλι με τους πολλαπλασιαστές και τον αντίκτυπο δημοσίων επενδύσεων και δημοσίων δαπανών. Το ενδιαφέρον σε αυτή τη μελέτη είναι ότι βρίσκουν, ότι οι αμυντικές επενδύσεις έχουν αρκετά ισχυρό αποτύπωμα, μεσοπρόθεσμα, όμως, όχι βραχυπρόθεσμα, δηλαδή, σε ορίζοντα 4, 5, 10 ετών, στην παραγωγικότητα και κατ’ επέκταση στο ρυθμό αύξησης της ανάπτυξης του ΑΕΠ. Και αυτό γιατί δημιουργούν οικονομίες κλίμακας, έρευνα και καινοτομία, οι οποίες διαχέονται στην υπόλοιπη οικονομία. 
ΒΑΣΙΛΕΙΟΣ ΒΙΛΙΑΡΔΟΣ: Συγγνώμη, δεν υπάρχει αυτή η μελέτη του Rogoff, που λέει, ότι όταν τα χρέη ξεπεράσουν το 90% μειώνεται ο πολλαπλασιαστής; Είναι σοβαρό το θέμα. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης): Αυτό είναι ένα άλλο που λέτε. Αυτός είναι ένας από τους λόγους που αναφέρουμε, ότι το χρέος προς ΑΕΠ πρέπει να πέσει κάτω από 100%. Αλλά αυτό που σας λέω τώρα είναι κάτι καινούργιο, είναι μία νέα μελέτη, μόλις δημοσιεύτηκε, που δείχνει πράγματι, ότι υπάρχει, εξετάζοντας αμυντικές δαπάνες, γενικότερες δημόσιες δαπάνες, δημόσιες επενδύσεις, βρίσκουμε πολύ μεγάλο αποτύπωμα. Βέβαια, εδώ είναι το κλειδί, εδώ είναι ο αστερίσκος, αυτά τα κέρδη υπερβαίνουν τον πολιτικό κύκλο, δηλαδή, είναι σε βάθος πενταετίας, δεκαετίας, οπότε καταλαβαίνετε, ίσως δεν ενδιαφέρουν τόσο πολύ τους πολιτικούς. Εδώ, νομίζω, ότι θα πρέπει να δώσουμε μια βάση, δηλαδή, είναι κρίσιμος τομέας. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει ο κ. Κανάς. 
ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Καθηγητής της Χρηματοοικονομικής του Πανεπιστημίου Πειραιώς): Συμπληρωματικά στα όσα είπε ο κ. Συντονιστής, ο κ. Καζαμίας έθεσε μια ερώτηση σχετικά με τις δευτερογενείς επιπτώσεις των δασμών και αν υπάρχει δυνατότητα υπολογισμού. Πιστεύω, ότι κάτι τέτοιο προσπάθησε να κάνει η Ευρωπαϊκή Επιτροπή, σε μια μελέτη στην οποία αναφερόμαστε μέσα στην Έκθεση σελίδα 12, στηριζόμενη, όμως, η Έκθεση αυτή πάνω σε σημείο, λέει ίσως και διάφορα σενάρια, όλα αυτά εξαρτώνται από τις υποθέσεις που θα ενσωματωθούν στις προσομοιώσεις και στα σενάρια.
Στην συγκεκριμένη εδώ ερευνητική προσπάθεια που έκανε το Γραφείο, πήραμε ένα γεγονός του παρελθόντος για την Ελλάδα και κοιτάξαμε, τόσο σε επίπεδο βιομηχανίας, όσο και σε επίπεδο επιχείρησης. Τα αποτελέσματα σε επίπεδο επιχείρησης δεν έχουν δημοσιευτεί στην Έκθεση εδώ, αλλά όπως ανέφερε ο Συντονιστής, θα βγουν σε δοκίμιο εργασίας. Ο οποιοσδήποτε υπολογισμός των δευτερογενών επιπτώσεων, έχει ένα τεράστιο κίνδυνο, τεράστια τυπική απόκλιση, πράγμα το οποίο μπορεί να οδηγήσει, ίσως σε μη-στατιστικά αποτελέσματα. Αυτό ως προς την ερώτηση του κ. Καζαμία. 
Επίσης ο κ. Καζαμίας έθεσε το ερώτημα της αγοράς κατοικίας. Θεωρούμε στο Γραφείο, ότι είναι ένα διεθνές θέμα η αγορά κατοικίας και μάλιστα διάβαζα πρόσφατα κάποιο σχολιασμό σε διεθνή οικονομικό Τύπο, που χαρακτηρίζει την αγορά κατοικίας ως το εκκολαπτήριο μιας παγκόσμιας αποσταθεροποίησης. Θα το σταματήσω εκεί και δεν θα πάω πιο πέρα να πω, ότι η επόμενη κρίση μπορεί να ξεκινήσει από την αγορά κατοικίας. Σίγουρα, επίσης, ο υπολογισμός του υπερπλεονάσματος και η επίδρασή του πάνω στο υφεσιακό αποτέλεσμα, πράγματι είναι ένα ενδιαφέρον ερώτημα, εμπειρικό όμως, πρέπει να κάτσουμε κάτω να το μετρήσουμε στο Γραφείο. 
Αν δεν κάνω λάθος, τέθηκε πάρα πολύ το ερώτημα του πληθωρισμού, νομίζω και από τον κ. Κουκουλόπουλο και από τον κ. Μαμουλάκη και ίσως και από σας, κύριε Βιλιάρδο. Αυτό που θα ήθελα ίσως να σημειώσω είναι, ότι στο Γραφείο, νομίζω στο πρώτο τρίμηνο του 2024, είχαμε κάνει μια πολύ ενδεικτική ποσοτικοποίηση της διαχρονικής εξέλιξης των συνιστωσών του πληθωρισμού, δηλαδή, ο πληθωρισμός τροφίμων, ο πληθωρισμός καυσίμων, ο πληθωρισμός υπηρεσιών και διαχρονικά ποια είναι η σπουδαιότητα, από πλευράς πολιτικής, αυτού του διαγράμματος; Υπάρχει εδώ ένα «uncovering», σε ποια περιοχή της οικονομίας υπάρχει το μεγαλύτερο πρόβλημα- όπως ο γιατρός κοιτάει, σε ποια περιοχή του σώματος- έτσι ώστε οι ασκούντες την οικονομική πολιτική κάθε φορά να ξέρουν, ότι ο υψηλός πληθωρισμός προέρχεται κατά πρώτον από αυτόν τον τομέα, κατά δεύτερον από τον δεύτερο τομέα κτλ.. Αν δεν κάνω λάθος, ήταν το πρώτο τρίμηνο του 2024. 
Επίσης, έγιναν αρκετές ερωτήσεις για τις μεταρρυθμίσεις. Στην Έκθεση αναφέρουμε τα προβλήματα της ελληνικής οικονομίας, όπως αυτά διαγνώστηκαν από μια πρόσφατη έκθεση του Ευρωπαϊκού Συμβουλίου, στα πλαίσια του European Semester του 2025 και τέλος ενδεικτικά να αναφέρουμε- τα γράφουμε μέσα στην Έκθεση, στην σελίδα 30- για την αποτελεσματικότητα και τον εκσυγχρονισμό της Δημόσιας Διοίκησης, την μη-επαρκή χρησιμοποίηση της πλατφόρμας «STEP», που παρέχει τη δυνατότητα για επενδύσεις σε στρατηγικούς τομείς, την κατάργηση των εμποδίων για την ένταξη νέων συμμετεχόντων σε επαγγελματικούς κλάδους και αγορές προϊόντων για την ενίσχυση του ανταγωνισμού και οπωσδήποτε, την ποιότητα της εκπαίδευσης σε όλους τους τομείς της Εκπαίδευσης. Αυτά ως ένα πρώτο «άγγιγμα» στο ερώτημα για την ανταγωνιστικότητα που τέθηκε.
Τέλος αναφέρθηκε από εσάς, κύριε Βιλιάρδο, η ανάγκη για μεταφορά παραγωγής στην Ελλάδα. Νομίζω συμφωνούμε σε με αυτό και το έχουμε σημειώσει αρκετές φορές στις εκθέσεις μας, ότι μια από τις πολλές προτεραιότητες θα ήταν, οι παραγωγικές επενδύσεις υψηλής προστιθέμενης αξίας- το αναφέρουμε αυτό συχνά στις εκθέσεις μας. 
Αναφέρθηκε αρκετά η μείωση του λόγου χρέους προς ΑΕΠ. Όπως αναφέρθηκε, είναι πολύ σημαντικό αυτό 	να πέσει κάτω από το 100% και ίσως- να προσέθετα εδώ πέρα- την ανάγκη, το ελληνικό χρέος προς ΑΕΠ, να μην είναι το μεγαλύτερο. Με ποια έννοια; 
Αν έχω δύο λεπτά θα ήθελα να σας μεταφέρω πίσω το 1992 με την έξοδο της βρετανικής λίρας από το ERM. Η βρετανική λίρα ήταν το πρώτο νόμισμα το Σεπτέμβριο του 1992 που έχοντας φτάσει στο κάτω όριο του ορίου μεταβολών ήταν το πρώτο νόμισμα που δέχθηκε τις επιθέσεις των speculators με συνέπεια να φύγει από το ERM. Ήταν το πρώτο, αλλά δεν ήταν το μόνο. 
Όταν, λοιπόν, δημιουργείται μια κρίση, όπως, δυστυχώς, και στη Χώρα μας το 2009 που η Χώρα είχε τεράστια ελλείμματα τότε, οι αγορές θα επιτεθούν στον ασθενέστερο, αυτό που λέγανε τότε «ποιος είναι ο ασθενέστερος κρίκος;». Είναι η Χώρα εκείνη που έχει το υψηλότερο έλλειμμα. 
Ευτυχώς, θα ήθελα να το πω αυτή τη στιγμή και το λέω πραγματικά ειλικρινά, η Χώρα δεν έχει τα μεγαλύτερα spreads. Ευτυχώς κάποια άλλη χώρα έχει το μεγαλύτερο spread, άρα κάποια άλλη χώρα είναι ο μαγνήτης όποιων αρνητικών επιπτώσεων μπορεί να προκύψουν. 
Αυτό ήθελα να πω ότι είναι πολύ σημαντικό ο λόγος χρέους προς ΑΕΠ να πέσει, γιατί από αυτό αξιολογούμαστε θα το πω με μια κουβέντα.
 Δεν θέλω να πάρω άλλο χρόνο. 
 ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει ο κ. Τσουκαλάς.
 ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης): Κύριε Βιλιάρδο, εάν θέλετε να μου προωθήσετε τη μελέτη της Eurobank, εάν την έχετε ή να μου τη στείλετε.
 ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Κύριε Βιλιάρδο, και σε εμένα θα ήθελα.  Εάν την έχετε ηλεκτρονικά ακόμα καλύτερα στο whats up. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης): Ηλεκτρονικά θα ήταν καλύτερα.
ΒΑΣΙΛΕΙΟΣ ΒΙΛΙΑΡΔΟΣ: Μου επιτρέπεται μόνο μία διακοπή για την ερώτηση που έκανε ο Πρόεδρος για να σας πω μόνο το συλλογισμό μου, εάν είναι σωστός σε σχέση με αυτό που ρώτησε για τους φόρους όσον αφορά το πλεόνασμα. Το πραγματικό μας ΑΕΠ είναι 201 δις, περίπου, τα νούμερα και με τον πληθωρισμό είναι 237 δις. Η διαφορά είναι 36 δις. Τα έσοδα του κράτους όσον αφορά το ΑΕΠ είναι περίπου στο 29%. Άρα, εάν πολλαπλασιάσουμε τα 36 δις με το 29% που είναι τα έσοδα του κράτους, φαίνεται ότι τα 10,5 περίπου δισεκατομμύρια προέρχονται από τον πληθωρισμό. 
Είναι σωστός ο  συλλογισμός ή δεν είναι;
Σας είχα ξαναπεί το συλλογισμό και επειδή ρώτησε τώρα ο Πρόεδρος, λέω να τον ξαναπώ.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Ανταμ Σμιθ του Πανεπιστημίου της Γλασκόβης): Σίγουρα δεν μπορώ να το ποσοτικοποιήσω, γιατί η οικονομία είναι ένα σύστημα, δηλαδή, αυξάνεται ο πληθωρισμός, ταυτόχρονα αυξάνονται και τα εισοδήματα και αυξάνεται η ζήτηση που προξενεί πληθωρισμό. Έχουμε ζήτηση, δηλαδή, κάποιοι αγοράζουν τα προϊόντα και τις υπηρεσίες και σε μεγάλο βαθμό το εξωγενές σοκ που υποστήκαμε έχει ξεπεραστεί. 
Άρα, δεν μπορείς να ποσοτικοποιήσεις ακριβώς πόσο ήταν ο πληθωρισμός, αλλά μπορείς σαν τάξη μεγέθους και σαν συλλογιστική. Δεν λέω ότι είναι λάθος, αλλά δεν λέω ότι είναι ακριβής.
 Τώρα να  αποσαφηνίσω λίγο αυτό που ανέφερα για την παραοικονομία και αυτό αφορά τα εισοδήματα του 2023 και όχι του 2024. Τα δηλωμένα εισοδήματα του 2023 φυσικών προσώπων ήταν 110 δις  μαζί με φοροαπαλλαγές κ.λπ. και η συνολική κατανάλωση ήταν 151 δις. Επομένως 41 δις είναι η απόκλιση. 
ΒΑΣΙΛΕΙΟΣ ΒΙΛΙΑΡΔΟΣ: Δεν χρειάζεται να απαντήσετε.
Καταλαβαίνω ότι είναι πολύπλοκο, σας είπα όμως πριν από τα τουριστικά έσοδα, αυτό ήταν μία απορία μου και δεν έχει σχέση με τη Eurobank. Η Eurobank έκανε τα 2 πρώτα που σας είπα, το ένα που αφορά τα τεκμαρτά ενοίκια και το άλλο τη διαφορά των χρημάτων που δεν έχουν πληρωθεί.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Στην κατανάλωση περιλαμβάνονται οι υπηρεσίες στέγασης. Είναι κομμάτι της κατανάλωσης. 
ΒΑΣΙΛΕΙΟΣ ΒΙΛΙΑΡΔΟΣ: Θα σας το δώσω και θα το δείτε.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Καταλαβαίνω τι θέλετε να πείτε. Απλά εσείς λέτε ότι αυτό είναι τεκμαρτό ενοίκιο επομένως δεν θα έπρεπε να μετράει το τεκμαρτό θα έπρεπε να μετράει το πραγματικό. Αυτό λέτε εσείς. Πραγματικά μπορούμε να ανατρέξουμε στα στοιχεία της ΑΑΔΕ και να βρούμε τα πραγματικά ενοίκια, αλλά δεν κατανοώ τον λόγο για τον οποίο θα πρέπει να αφαιρεθούν αυτά. Δεν το θεωρώ σωστό. Η μεθοδολογία αυτή δεν συνάδει με τους ελληνικούς λογαριασμούς. 
Για τα ληξιπρόθεσμα χρέη.
ΒΑΣΙΛΕΙΟΣ ΒΙΛΙΑΡΔΟΣ: Την ετήσια διαφορά, δηλαδή μόνο τα ληξιπρόθεσμα του συγκεκριμένου χρόνου 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Τη ροή των ληξιπρόθεσμων όχι το στοκ, όχι το απόθεμα.
ΒΑΣΙΛΕΙΟΣ ΒΙΛΙΑΡΔΟΣ: Όχι το απόθεμα από το τέλος αφαιρούμε το αρχικό.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Ακόμα και αν αφαιρέσουμε τη ροή δηλαδή όταν λέμε 41 δις απόκλιση προφανώς και όταν το θέμα της συζήτησης είναι η παραοικονομία προσεγγιστικά είναι αυτά τα μεγέθη. Δεν μπορεί να είναι απόλυτα. Ακόμα όμως κι αν αφαιρέσουμε τη ροή αυτή, ήταν 3 δις φερ’ ειπείν το 2024 η ροή πάλι έχουμε μια πολύ μεγάλη απόκλιση. 
ΒΑΣΙΛΕΙΟΣ ΒΙΛΙΑΡΔΟΣ: Δεν είπα ότι δεν υπάρχει απόκλιση. Είπα ότι δεν βρίσκεται έτσι απλά όσο το λέτε και δεν είναι τόσο μεγάλη. Αυτό είπα.
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Οκ είναι κατανοητό. 
ΒΑΣΙΛΕΙΟΣ ΒΙΛΙΑΡΔΟΣ: Όλες οι χώρες έχουν παραοικονομία. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Νόμιζα ότι λέγατε ότι δεν έχουμε παραοικονομία. 
ΒΑΣΙΛΕΙΟΣ ΒΙΛΙΑΡΔΟΣ: Δεν υπάρχει χώρα χωρίς παραοικονομία. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Μια άλλη πολύ καλή ερώτηση που μας κάνατε σχετικά με το αν μπορούμε να υπολογίσουμε το έλλειμμα τραπεζικής χρηματοδότησης. Είναι εξαιρετικά ενδιαφέρουσα ερώτηση. Δεν είμαι σίγουρος ίσως να μπορούμε να βρούμε κάποια στοιχεία από την Ευρωπαϊκή Κεντρική Τράπεζα το τι λένε οι εταιρείες. Υπάρχει μια τέτοια έρευνα της Ευρωπαϊκής Κεντρικής Τράπεζας που δείχνει ότι όντως υπάρχει έλλειμμα χρηματοδότησης. 
ΒΑΣΙΛΕΙΟΣ ΒΙΛΙΑΡΔΟΣ: Αυτό που έχω διαβάσει σε έρευνα του ΔΝΤ είναι στο 55% περίπου του ΑΕΠ, δεν θυμάμαι το χρόνο αν ήταν το 2023 ή το 2024 ενώ σε άλλες χώρες όπως η Σκανδιναβία ή η Γαλλία είναι πάνω από το 100%. Άρα, είναι μία γενικότερη εικόνα. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Καταλαβαίνω εννοείτε επομένως τις πιστώσεις σαν ποσοστό του ΑΕΠ. Η συνολική τραπεζική χρηματοδότηση. 
ΒΑΣΙΛΕΙΟΣ ΒΙΛΙΑΡΔΟΣ: Αν μπορέσετε ανά τομέα και ανά κλάδο. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Αυτό είναι ενδιαφέρον θα το κοιτάξουμε αν υπάρχει ανά τομέα. 
Μία ερώτηση που κάνατε σχετικά με την εκτέλεση του Προϋπολογισμού και τα μηνιαία στοιχεία αν σας πω πως τα μηνιαία στοιχεία τα παίρνουμε από το Γενικό Λογιστήριο του Κράτους και κάνουμε κάποιες προσαρμογές οι οποίες είναι όσο μπορούμε πιο κοντά στη δημοσιονομική προσαρμογή. Δηλαδή, γίνεται προσαρμογή ας πούμε για το Ταμείο Ανάκαμψης. Στα περισσότερα δελτία που λαμβάνουμε εμείς κάνουμε μια προσαρμογή με βάση τις οδηγίες πάντα και τα ESA. Αυτό που παρουσιάζουμε έτσι και αλλιώς είναι ταμειακό πλεόνασμα με κάποιες προσαρμογές. Οι τελικές προσαρμογές προκύπτουν στο τέλος του έτους. 
Το άλλο που με ρωτήσατε ποιο ήταν; 
ΒΑΣΙΛΕΙΟΣ ΒΙΛΙΑΡΔΟΣ: Για τον πληθωρισμό και την ανταγωνιστικότητα σας ρώτησα εάν η διαφορά που έχει ο ελληνικός πληθωρισμός το 3,6% με το 2% της ευρωζώνης πόσο ακριβώς επιβαρύνει την ανταγωνιστικότητα της χώρας. Δεν μπορείτε να το βρείτε αμέσως 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Δεν μπορούμε να το βρούμε προφανώς τώρα αλλά σίγουρα εφόσον διαρκέσει να δούμε λίγο τα στοιχεία. 
ΒΑΣΙΛΕΙΟΣ ΒΙΛΙΑΡΔΟΣ: Το σίγουρο είναι ότι ο πληθωρισμός μειώνει την ανταγωνιστικότητα. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή): Σαφώς. Αυτό μάλιστα το είχαμε αναφέρει και σε μία από τις εκθέσεις του περασμένου έτους όταν συζητείτο η αύξηση του κατώτατου μισθού νομίζω ήταν τον Ιούνιο του 2024 το είχαμε αναφέρει αυτό. Θα το κοιτάξουμε κι αυτό. Πάντως σίγουρα εφόσον διατηρείται αυτή η απόκλιση σαφώς και επιβαρύνει τη διεθνή ανταγωνιστικότητα της χώρας. Τώρα υπάρχει ένα θέμα εδώ, το οποίο θέλουμε να εξετάσουμε κάποια στιγμή όταν μπορέσουμε θα το κάνουμε κατά πόσον υπάρχει εποχικότητα στον πληθωρισμό. Δηλαδή, κατά πόσο ο τουρισμός αυξάνει τον πληθωρισμό, γιατί ενώ παρατηρήσαμε τους χειμερινούς μήνες είχε ομαλοποιηθεί κατά κάποιο τρόπο στο 2 κόμμα κάτι τοις εκατό τώρα ξαναφύγαμε πάνω από το 3%. 
[bookmark: _GoBack]Έχω μία αίσθηση ότι ενδέχεται ο τουρισμός να δίνει αυτή τη δυναμική στον πληθωρισμό. Θα το εξετάσουμε και θα επανέλθουμε σ’ αυτό το κομμάτι. 
Η άλλη παρατήρηση που κάνατε σε σχέση με τη σύγκριση της ελληνικής οικονομίας με παρόμοιες χώρες, σαν πρώτη απάντηση να σας κατευθύνω στη σελίδα 33 της Έκθεσης όπου εκεί έχουμε ένα διάγραμμα το οποίο δείχνει από τη μία στον έναν άξονα τον ρυθμό αύξησης του πραγματικού ΑΕΠ και στον άλλον άξονα το πρωτογενές αποτέλεσμα ως ποσοστό του ΑΕΠ. Οι χώρες που μας ξεπερνάνε σε ρυθμό ανάπτυξης για το 2024 είναι 5, η Κύπρος, η Λιθουανία, η Ισπανία, η Κροατία και η Μάλτα. Άρα, είμαστε σ’ αυτό το γκρουπ χωρών που έχουμε υψηλό ρυθμό ανάπτυξης, αλλά υπάρχουν και κάποιες οι οποίες είναι λίγο καλύτερα από εμάς.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):  Με μεγάλη διαφορά;
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Όχι, δεν είναι με μεγάλη διαφορά. Η Κροατία και η Μάλτα είναι στην ουσία οι χώρες που έχουν αρκετά μεγάλη διαφορά, οι άλλες είναι πολύ κοντά μας. Η Κύπρος, η Λιθουανία, η Ισπανία, για παράδειγμα, είναι πολύ κοντά μας.
ΒΑΣΙΛΕΙΟΣ ΒΙΛΙΑΡΔΟΣ (ομιλεί εκτός μικροφώνου): Το θέμα είναι η ποιότητα. Για παράδειγμα οι επενδύσεις, όπως στην Πολωνία. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Η Πολωνία ναι, το πετυχαίνει από επενδύσεις, τουλάχιστον σε αυτή τη φάση. Θα το εξετάσουμε κι αυτό, αλλά ναι, η Πολωνία είναι πάνω από εμάς.  
Κοιτάξτε, οι επενδύσεις σίγουρα είναι το βασικό ζητούμενο, δηλαδή γιατί δεν υπάρχει έκρηξη ιδιωτικών επενδύσεων. Αυτό είναι το καίριο ερώτημα. Σαφώς δικαιοσύνη, δικαιώματα επενδυτών, καθυστερήσεις, ρυθμιστικό πλαίσιο, αποτελεσματικότητα δημόσιων υπηρεσιών είναι ανασχετικοί παράγοντες προς τις επενδύσεις. Υπάρχει τώρα και η συγκυρία της αβεβαιότητας που δεν βοηθάει.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Προφανώς αυτή η αβεβαιότητα δεν επηρεάζει μόνο εμάς, επηρεάζει το σύνολο. 
ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης): Επηρεάζει και τους άλλους σαφώς, αλλά οι κυριαρχικοί παράγοντες είναι κυρίως εσωτερικοί, αυτό που πρέπει να φτιάξουμε εμείς. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ πολύ.
Αγαπητοί συνάδελφοι, καλό απόγευμα.
Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ.: κ.κ. Γκολιδάκης Διαμαντής, Καββαδάς Αθανάσιος, Κρητικός Νεοκλής, Κωτσός Γεώργιος, Πασχαλίδης Ιωάννης, Σιμόπουλος Ευστράτιος (Στράτος), Γερουλάνος Παύλος, Κουκουλόπουλος Παρασκευάς (Πάρις), Καραμέρος Γεώργιος, Παππάς Νικόλαος, Βιλιάρδος Βασίλειος και Βορύλλας Ανδρέας.


Τέλος και περί ώρα 18.10΄ λύθηκε η συνεδρίαση.

